text:
Bragdið og Kvinna samstarva um Kvinnurenningina. Í ár, var renningin flutt fram til 10.juni. Tey seinastu árini hevur renningin verið í august, men hetta var so ein roynd at vita, um fleiri meldaðu til. Gávuposarnir vóru uppi, 1500 íalt, men tað bar til at melda til renningina, tá start nummurini skuldu heintast. Sostatt blivu tað til 1600 tilmeldingar! Og tað er so nógva tann størsta renningin í Føroyum yvirhøvur, og bara við kvinnum í øllum aldri.
Ringt er at finna ein leygardag við ongum tiltøkum, tá summarið í Føroyum er so stutt. Sama vikuskiftið var Country Festivalur í Vágunum, og kanska tað hevur gjørt sítt til, saman við veðrinum, at ikki allar møttu. Ikki tí, tá upphitingin fór í gongd, var fjøldin bæði stór og litføgur. Tær hava tikið tað til sín, at man verður ongantíð so vátur, at man ikki tornar aftur 🙂 Lagið var í topp og tá komið var oman á Vaglið, har málið var, var ein øgilig málageipan við látri og tí sum har hoyrir til. Í ár var ein ruta afturat hinum báðum, 2,5 og 5 km, og tað var 7,5 km. Tær, sum runnu tað rutuna, runnu í økinum við Skógrøktina og í viðarlundini við Hvítanesvegin. á Vaglinum var lýtt og so at siga turt.
Kvinna skipaði fyri myndatøku og røðin var long, men tað gekk skjótt fyri seg. Smíl og hygg og so var tað liðugt. Poul Hansen stuðlaði við bananum og Damfar við vatni. Ymiskir handlar og fyritøkur stuðlaðu við lekrum vinningum og tað er siðvenja, at ert tú ikki har og nummarið verður trekt, so vinnur tú ikki. Har vóru nógvar kvinnur, sum fóru smílandi heim við vinningum.
Sigrun Brend stýrdi øllum við mikrofonini, Tema Radio syrgdi fyri at ljóðið riggaði á Tórsbreyt og niðri á Vaglinum. Jan og Niels skipaðu soleiðis fyri, at allar fingu eina chipp tíð og Damfar bilurin var klædnadepot. Ruddingarliðið, samansett av fleiri góðum monnum í Bragdinum, við Hilmari, Herluf og Niels á odda, settu upp og tóku niður og meðan ruddað varð, komu fleiri aðrar góðar kreftir og hjálptu til.
Takk tit øll fyri góðu hjálpina. Vaktarfólk runt á rutuni, sum mangan fáa skolur oman yvir seg, Jósvein, Niels og Hjørtur, sum serveraðu vatn á 5 km rutuni, Herluf sum gjørdi ruturnar klárar og chipp damurnar, sum í regninum býttu chipp út. Øll eru ikki nevnd, men tit skulu í hvussu so er vita, at vit seta sera stóran prís uppá at tit rætta okkum eina hjálpandi hond. Og alt gera tit ókeypis!
Nú er friður eina løtu, hvat kappingum viðvíkur. Ólavsøkurenningin verður, sum vanligt, niðri á Skálatrøð tann 27.juli.
Vegna okkum í nevndini
Ann


c: text/html

text:
Lisbeth L. Petersen
Ein kvinna í Føroyum er vald í Fólkatingið. Tað er Lisbeth L. Petersen, sum varð vald í 2001.
Lisbeth L. Petersen er fødd 28. februar 1939 í Havn.
Hon hevur starvast sum skrivari á advokatskrivstovu og fyri sambandsflokkin. Harumframt hevur hon verið partaeigari í Dimmalætting.
Hon hevur verið virkin í kvinnupolitiskum arbeiði mesta part av sínum lívi.
Hon kom inn í Tórshavnar Býráð í 1984 og sat sum borgarstjóri 1992-96.
Hon varð vald í løgtingið í 1990-2008, og í Fólkatingið í 2001-05.
Hon var forkvinna í sambandsflokkinum 2001-2003.

robotstxt: allowed

filter: keep


text:
Nýggj heimasíða í broyttum sniðið.
fólk, feløg og fyritøkur eru áhugaði at hjálpa til við tilfari o. ø. Higartil hevur alt arbeiðið verið gjørt ólønt, men í longdini dugir tað ikki einsamalt, tí er løntur tíðindamaður nú settur at hjálpa til.
Fortreytirnar fyri seriøsum tíðindum og greinum skuldu verið uppá pláss, nú Jón Brian Hvidtfeldt, ið starvast í Kringvarpinum, er settur sum løntur skrivari.
Hvørji økini verða, ið koma á portalin vil tíðin vísa, nýggj økir koma so hvørt tey eru klár – ella sagt við øðrum orðum, táið vit og
lesarin meta tørvur er fyri tí. Tað fyrsta undirøki verður “Mín meining” har borgarin sleppur at leggja inn greinar, undir fullum navni og ábyrgd. Onnur økir eru, ið bert limir hava atgongd, so um tú eisini vilt hava atgongd til hesi økir, er neyðugt at tú tilmeldar teg sum lim. Tað er ókeypis at gerast limur.
Heimasíðan hevur nú koyrt í knapt 2 ár, alt arbeiði hevur verið sjálvboðið, og peningurin til útreiðslur er komin úr egnum lumma. Síðan verður í dag nógv vitjað av heimafólki og útisetum. Nógvir borgarar hava eisini tikið av tilboðnum um ókeypis postadressu. Vónandi fer portalurin at mennast, so hann við tykkara hjálp kann blíva staðið har vit møtast og lesa um tað sum fyriferst í Fuglafirði og hjá grannum okkara.
Við hesum portali hevur Fuglafjørður møguleikan at fáa eitt tíðindablað í digitalum formi.
Vit hava sent skriv út til fyritøkur og onnur um at stuðlað hesi verkætlan. So hvørt vit fáa játtan um stuðul, verður tað at síggja á portalinum.
Higartil hava vit fingið játtað 1 høvuðsstuðul: Fuglafjarðar Keypsamtøka
Vit stuðlað lýsarunum – tí teir stuðla okkum.
[02.04.2006 – Jóhan Joensen]


text:
Hósdagin 4. apríl verður Ítróttasamband Føroya 80 ár.
Í tí sambandi skipar ÍSF fyri almennari móttøku í Smæruni kl. 16.00, har fyrrverandi ÍSF-forsetar fara at hugleiða um avgerandi hendingar í søguni hjá ÍSF. Við á móttøkuni verða eisini m.a. løgmaður, landsstýrismaðurin við ítróttamálum og borgarstjórin í Tórshavnar kommunu.
Hósdagin letur eisini framsýning upp í SMS um søguna hjá ÍSF og oyggjaleikirnar. Framsýningin verður opin til 13. apríl.
Leygardagin 6. apríl fara ítróttafeløg kring landið at skipa fyri tiltøkum í sambandi við 80 ára dagin. Higartil hava 40 feløg boðað frá, at tey hava opið hús. Á heimasíðuni www.isf.fo er yvirlit yvir tiltøkini.
Fyrsti formaðurin í ÍSF var Poul E. Petersen, lærari og ítróttaráðgevi. Hann var maðurin, sum tók stig til at savna fólk til ein fyrireikandi fund á Sjómansheiminum 16. august í 1938, har lógarreglur fyri ÍSF vórðu góðkendar.
Tann 4. apríl í 1939 var so stovnandi aðalfundur sama stað. Sjey feløg vóru vóru við á stovnandi aðalfundinum, HB, Havnar Fimleikafelag, Havnar Róðrarfelag, Neistin, SÍ, VB og EB. Í dag eru fleiri enn 120 feløg limir í sersambondunum í ÍSF.


text:
So pellaði hann aftur
Heðin Mortensen, borgarstjóri!
“Man må sno sig, sagde ålen”, í søguni á sinni, og tað gjørdi hann óteljandi ferðir, til hann at enda lá á steikipannuni. Ta søguna tykist valdsharrin á Vaglinum hóast alt at hava lært seg, um hann annars í aðrar mátar fer lætt um søguna og sannleikan.
Nú roynir, Heðin Mortensen, borgarstjóri so, eins og állurin á sinni, í lesarabrævi sínum til fjølmiðlarnar 13. juni 2016, at snúgva sær og í besta villleiðandi stíli at flyta fokus frá tí veruliga.
Nei, einki havi eg skuldsett starvsfólkini í Tórshavnar kommunu fyri nakað sum helst í hesum máli. Hinvegin havi eg lagt oyra til tey harmaljóð, sum forfard starvsfólk á Vaglinum hava borið fram í hesum máli. Men tá var skaðin tíverri longu hendir.
Mær er upplýst, at talan er um túsundtals skjøl hjá fyrrverandi Argja kommunu, sum uttan nakra greining, ella sortering og uppí rúgvuvís av svørtum plastsekkjum, vórðu burturbeind og brend á Sandvíkarhjalla. Hetta er ikki nøkur nýggj ella ókend søga, men er ein “almenn vitan” innan veggirnar á Vaglinum.
Hetta varpar somuleiðis ljós á ta sera óhepnu støðu, ið tykist hava fingið fastatøkur á Vaglinum, nevniliga tað, at starvsfólk ikki tora at tala at, tá valdsharrin hundsar runt við teimum. Fleiri útsagnir eru frá fólki í kommunufyrisitingini, har tey greitt siga, at tey ikki longur tora at tala at skeivleikum í kommunufyrisitingini, tí so fær tað fylgjur fyri starv teirra. So tað er uppá høgu tíð, at vit fáa eina skipaða Wistleblower-skipan fyri starvsliðið hjá Tórshavnar kommunu.
Men nú skilji eg á lagnum, at Landsskjalasavnið er í ferð við at kanna málið, um skjølini hjá Argja kommunu, so tá fáa vit helst at vita nakað meiri ítøkiligt um, hvussu landið liggur í hesum máli.
Marin Katrina Frýdal, býráðslimir
Tjóðveldi


text:
- Tíðindi, mentan og ítróttur
Maður datt oman í Borðoynni
Fyrrapartin í gjár datt ein maður oman við fjallið Snæfelli í Borðoynni.
Maðurin, sum er fyrst í trýssunum, var einsamallur á ferð, og hann boðaði sjálvur frá.
Bjargingin byrjaði klokkan 21 minuttir í tólv og vardi í hálvan fjórða tíma.
Fluttur á Landssjúkrahúsið
Maðurin var fluttur við tyrlu á Landssjúkrahúsið. Hann fekk stóran skaða, men er ikki í lívsvanda.
Sjúkraflutningstænastan, MRCC, Atlantic Helicopters, sløkkiliðið í Klaksvík, Norðoya bjargingarfelag og løgreglan vóru við í bjargingini.
Tyrlan fekk ikki sett seg á sjálvum óhappsstaðnum, so neyðugt var at bera skadda mannin av staðnum til tyrluna.


text:
Fíggjarmálaráðið móti Ljósmøðrafelag Føroya
Støða
Avgreitt
Rættur
Fasti Gerðarrættur
Evni
Arbeiðsmarknaðarmál (brot, stríðsstig o.a., s.b. FG §6(2)), Fakfeløg, meginfeløg, limafeløg, Stríðsstig
Umboð
Gunn Ellefsen
Partar
Fíggjarmálaráðið - FMR, Ljósmøðrafelag Føroya - LMF
Rættarlimir
Gurið Joensen, Leivur Michelsen, Vígdis Johannesen
Mál
2
Ár
2017
Úrskurðardagur
14. juni 2017
Ásetingar
Skundmál , Sambært § 8, stk. 5, í sáttmálanum um Fasta Gerðarrætt
Lýsing
Ljósmøðrafelagið skal viðurkenna, at tað er eitt óheimilað stríðsstig, at nógvar ljósmøður, fyribils uppgjørt til 11 út av 17 ljósmøðrum, umframt 4 avloysarar, á Landssjúkrahúsinum, hava sjúkrameldað seg í mai og juni 2017.
Viðgerðin
Tann 11.06.2017 kl. 11:40 er kærurit móttikið. Fyrireikandi fundur 12.06.2017 kl. 11:30 til 12, og uppafturtikin kl. 14:30. Úrskurðarfundur tann 13.06.2017 kl. 15.
Niðurstøða
Fasti Gerðarrættur sigur tí hendan Úrskurð Ljósmøðrafelag Føroya verður dømt at viðurkenna, at tað er eitt óheimilað stríðsstig, at so nógvar ljósmøður sjúkrameldaðu seg, tó ikki í mai og allan juni, men serstakliga um vikuskiftið 9. – 11. juni 2017.
Málkostnaður
Partarnir bera, sambært sáttmála um Fasta Gerðarrætt og reglugerð um gjøld, hvør sína helvt av málskostnaðinum eftir nærri uppgerð.
Grundgeving
Fasti Gerðarrættur Fasti Gerðarrættur hevur viðgjørt málið sum skundmál samsvarandi § 8 stk. 5 í sáttmálanum um Fasta Gerðarrætt. Hetta merkir, at úrskurður skal verða sagdur innan 72 tímar, frá at kæruritið varð móttikið, og at viðgerðin av málinum av hesum er avmarkað mest møguligt. Fasti Gerðarrættur skal í hesum máli taka støðu til, um støðan á Landssjúkrahúsinum í mai og juni 2017, har nógvar ljósmøður hava sjúkrameldað seg í stytri og langa tíð - kærudagin 11.06.2017 uppgjørt til 11 út av teim fastannsettu 17 (65% )ljósmøðrunum, og 13.06.17 uppgjørt til 12 út av teim 17 fastannsettu ljósmøðrunum (70%) – er óheimilað stríðsstig. Sambært frágreiðingunum í málinum er stór misnøgd millum ljósmøðurnar um tær broytingar, ið leiðslan á Landssjúkrahúsinum fráboðaði 29.03.2017 um at býta Føðideildina í eina Burðardeild og eina Barsilsdeil, og hvussu leiðslan og arbeiðsbýti skuldi skipast á hesum deildum. Hetta samanhildið við lutfalsliga sera stóra talið av sjúkrameldingum í mai og juni 2017 og umstøðurnar í málinum annars ger, at Fasti Gerðarrættur metir, at Ljósmøðrafelag Føroya og ljósmøðurnar hava próvbyrðuna fyri, at talan ikki er um kollektivt stríðsstig. Viðmerkjast skal, at felagið hevur sáttmála við Fíggjarmálaráðið galdandi til oktober 2017, og at kollektivt stríðsstig í sáttmálatíðarskeiðnum sum útgangsstøði er óheimilað stríðsstig. Av framløgdu blaðgreinum og kæruni frá ljóðsmøðrunum til Heilsu- og innlendismálaráðið og frá givnu frágreiðingunum frá ljósmøðrum metir Fasti Gerðarrættur, at Ljósmøðrafelag Føroya á sannførandi hátt hevur víst á, at vánaliga arbeiðsumhvørvið hjá ljósmøðrunum á Landssjúkrahúsinum kann hava verið viðvirkandi til støðuni við nógvu sjúkrameldingunum. At hetta serliga hevur gjørt seg galdandi í mun til nakrar av langtíðarsjúkrameldingunum framgekk av frágreiðingum, sum vóru givnar á úrskurðarfundinum. Fasti Gerðarrættur metir tí, at allar sjúkrameldingarnar í mai og juni ikki kunnu síggjast undir einum, men at neyðugt er at skilja millum sjúkrameldingarnar fyri at metast kann um, hvør støðan er aftan sjúkrameldinginar, og um talan er um óheimilað stríðsstig ella ikki. Tá talan er um skundmál eru tó ikki umstøður at gera neyvari kanningar í mun til allar sjúkrastøðurnar, men má Fasti Gerðarrættur halda seg til, hvat kann tulkast út frá framlagda tilfarinum og givnu frágreiðingar. Fasti Gerðarrættur hevur í hesum sambandi kunna staðfest, at bara 9. juni 2017 vóru heili 5 ljósmøður sum sjúkrameldaðu seg uttan læknaváttan, harímillum eisini 3 avloysarar (2 sum ikki vóru limir hjá felagnum). Hetta er tíðarliga so tætt samanfallandi við ávarandi teldupostin, ið sendur varð donsku vikarskrivstovuni tann 8. juni 2017 kl. 14 – 19 frá felagsemailadressuni hjá ljósmøðrunum á Landssjúkrahúsinum og undirskrivað “ Alle jordemødre på Færøernes Landssygehus “, at Fasti Gerðarrættur metir tað vera sannlíkt, at talan heilt ella partvíst er um avtalað mótspæl í mun til broytingarnar, sum leiðslan á Landssjúkrahúsinum hevur sett í verk. Í teldupostinum frá 8. juni 2017 til donsku vikarstovuna varð skrivað : Hej, Da flere af vores jordemødre er medlemmer hos jer og har fået forespørgsel om at vikariere, kan vi forstå, at I har fået henvendelse fra Landssygehuset på Færøerne. Vi skriver til jer, for at informere jer om arbejdsforholdene på fødeafdelingen. Den akutte jordmodermangel er på grund af extrem dårlige arbejdsforhold på afdelingen. Vi har 40 % sygefravær på grund af dette. Der er på nuværende tidspunkt ingen mulighed for introduktion til vikarer, der er i risiko for at komme til at stå alene i f.eks. nattevagt – læger har tilkaldevagt hjemme. Er I informerede om, at I sender jordemødre til disse uforsvarlige tilstande ? Venligst Alle jordemødre på Færøernes Landssygehus” Av frágreiðingunum hjá nevndarlimum í Ljósmøðrafelagnum er greitt, at vegna sjúkustøðuna hjá nevndarlimunum er felagið sera virkisskert, og at felagið ikki hevði fult yvirlit yvir sjúkustøðuna á Landssjúkrahúsinum í mai og juni. Av frágreiðingini frá nevndarlimi, sum eitt stutt tíðarskeið hevur verið virkandi formaður í Ljósmøðrafelag Føroya, framgekk, at felagið fekk kunning um teldupostin til donsku vikarstovuna fríggjadagin 9. juni 2017, tá Fíggjarmálaráðið vendi sær til hana. Hon greiddi frá, at felagið ikki stóð aftanfyri hendan teldupost og at felagið annars á ongan hátt hevði fyriskipað nakað tiltak at mótarbeiða fráboðaðu bygnaðarbroytingunum. Men felagið hevði tó við greinum og samskifti víst á sína ónøgd. Felagið hevði fingið onkran fyrispurning frá limum í felagnum um, hvat var at gera í mun til íverksettu broytingarnar frá leiðsluni á Landssjúkrahúsinum. Felagið hevði tá vegleitt limirnar um friðarskylduna og at limirnir ikki høvdu rætt at strekja ella at taka onnur stríðsstig, meðan sáttmálan var í gildi. Felagið hevði tó ikki gjørt nakað aktivt í mun til akuttu støðuna, sum varð uppstaðin í vikuskiftinum 9 – 11. juni og hevði heldur ikki verið í samband við donsku vikarstovuna um teldupostin fyri at kunna um, at felagið ikki hevði sett nakað tiltak í verk mótvegis Landssjúkrahúsinum. Fasti Gerðarrættur metir, at av frágreiðingunum kann leggjast til grund, at Ljósmøðrafelag Føroya ikki hevur havt ein aktivan leiklut í mun til tær sjúkraskrivingar, sum hava verið í mai og juni mánað, men at felagið hinvegin í akuttu støðuni 9. – 11. juni ikki hevur verið nóg aktivt virkandi fyri, at sáttmálin og friðarskyldan vera hildin. Eisini metir Fasti Gerðarrættur at akutta støðan sum uppstóð vikuskiftið 9. – 11. juni eftir umstøðunum í málinum isolerað sæð kann metast sum avtalað mótstøða, sum hóast Ljósmøðrafelag Føroya ikki sæst at hava havt aktivan leiklut í hesum, er at meta sum óheimilað stríðsstig.
Úrskurður sum PDF


text:
Í Vági helt Tjóðveldi tørn. Flokkurin varðveitti síni fýra umboð í býráðnum, og borgarstjórin eitur framvegis Dennis Holm.
– Tá eg hugsi sum tjóðveldismaður, er tað í fyrsta lagi loysing – at vit skulu gerast eitt sjálvstøðugt land. Til ta hugsjónina hoyrir sjálvsagt ynskið um sjálvbjargni, og tað vigar ógvuliga nógv í míni kommunalpolitisku hugsan.
– Men tjóðarbygging er eisini ein partur av tí, og tjóðarbygging snýr seg jú millum annað um at uppbyggja ein samleika, at uppbyggja eitt tilknýti millum fólk og kommunu og at byggja upp mentanarberar. Persónliga er tað nakað, sum fyllir hjá mær, tá eg hugsi sum politikari, og tað sampakkar væl við mína tjóðveldishugsjón. Harvið ikki sagt, at tjóðarbygging ikki eisini er nakað, sum kundi fylt hjá einum sambandsmanni ella einum fólkafloksmanni, sigur Dennis Holm.
Sum dømi nevnir hann fjarlestrarumstøðurnar, sum Vágs Kommuna hevur lagt dent á at menna í kommununi.
– Nú kann onkur siga, at vit hava gjørt fjarlestrarumstøður í samstarvi við danskar útbúgvingarstovnar, men vit brúka jú allar teir norðurlendsku útbúgvingarstovnarnar. Tað er ein partur av uppbyggja førleikarnar, sum tú hevur í Føroyum, soleiðis at tú kanst nema tær førleikarnar lokalt í Føroyum uttan at fara av landinum.
Dennis Holm heldur, at Tjóðveldi sum flokkur kundi lagt størri dent á kommunupolitikkin.
– Tað kundi flokkurin gjørt við at stuðla valevnunum meira til kommunuvalini og generelt við at vísa størri áhuga fyri tí kommunalpolitiska arbeiðnum. Men hinvegin skulu vit ansa væl eftir, at floksapparatið ikki fer at leggja seg út í politikkin, sum verður førdur í teimum ymisku kommununum. Kommunurnar hava eitt víttfevnandi sjálvræði, og tað skal virðast, sigur borgarstjórin í Vági.
– Við til tjóðveldishugsjónina hoyrir sjálvsagt ynskið um sjálvbjargni, og tað vigar ógvuliga nógv í míni kommunalpolitisku hugsan, sigur Dennis Holm, borgarstjóri í Vági og formaður í Kommunufelagnum.
- Vit vilja klára okkum sjálv
- Trúgvur ímóti tjóðskaparligum grundvirðum
- Stevnumiðini síggjast í samgonguskjalinum
- Tjóðveldishugsjónin er eisini kommunal


text:
Sum vera man var áhugin stórur fyri hátíðarhaldinum inni í Dølum á Viðareiði, tá viðingar og aðrir gestir vóru møttir upp fyri at vera við til minniligu hendingina við tunnilsmunnan, nú skjótt slepst undan at koyra eftir verandi vegi, har tað til tíðir er vandi fyri gróti og skriðulopi.
Stjórin á Landsverki, Ewald Kjølbro, bjóðaði vegna byggiharran fjøldini vælkomin til hátíðarhaldið, áðrenn seinasta skotið fyri Viðareiðistunlinum varð latið av.
- Hóast onkrar byrjanartrupulleikar, sum ikki er óvanligt í verkætlanum sum hesum, har vit millum annað noyddust at flyta tunnilsmunnan hvannasundsmegin einar 30 metrar, tí vit rendu okkum í ov nógv leyst tilfar, so hevur arbeiðið samanumtikið gingið ómetaliga væl, segði stjórin á Landsverki.
Hann vísti millum annað á, at verkætlanin skjótt kom í ein positivan trupulleika, tí arbeiðið hevur so at siga alla tíðina verið væl framman fyri upprunaligu tíðarætlanina.
- Vit hava verið so frammalaga, at tað hevur verið ein avbjóðing at fáa tíðarætlanina í játtanini at passa til framdráttin í verkætlanini, segði Ewald Kjølbro.
Eftir stjóran á Landsverki fekk landsstýrismaðurin í fíggjarmálum, Jørgen Niclasen, sum politiskt varðar av verkætlanini, orðið.
Fyri einum góðum ári síðani stóð hann við einum spaka hinumegin fjallið og loysti tað fyrsta flagið fyri Viðareiðistunlinum.
Hann fegnaðist um, at vera komin so langt, og at arbeiðið hevði gingið so væl.
- Tað skuldi taka níggju mánaðir frá fyrsta skoti í heyst til seinasta skot, men hetta tók bert sjey mánaðir, helt landsstýrismaðurin skemtiliga fyri.
Jørgen Niclasen nýtti høvi at ynskja bygdafólki á Viðareiði og føroyingum annars tillukku við, at tað nú skjótt verður lættari bæði at búgva á Viðareiði og hjá øðrum at vitja vøkru bygdina.
Triði røðarin undir hátíðarhaldinum inni í Dølum var forkvinnan í Løgtingsins rættarnevnd, Elsebeth Mercedis Gunnleygsdóttur.
-Tað var ein røtt avgerð, sum varð tikin at gera tunnil til Viðareiðis, heldur enn at pjøssa upp á verandi veg. At gera tunnil er besta loysnin í allar mátar, segði Elsebeth Mercedis Gunnleygsdóttir millum annað.
Hon vísti á, at foreldur skjótt óttaleys kunnu senda síni børn og ungdóm avstað í skúlabussi og bili, sjálvt í ringum koyrilíkindum.
- Nú skulu tey venja seg við ikki at skula hugsa um omanlop og skalvalop á vegnum, segði forkvinnan í Løgtingsins rættarnevnd.
Eftir hátíðarhaldið, sum fór fram umleið 700 metrar trygdarstøðu frá tunnilsmunnanum við smoltstøðina inni í Dølum, bjóðaði Viðareiðis kommuna til kaffi á Hotel Norð, har eisini onnur við tilknýti til verkætlanina nýttu høvi at siga nøkur orð.
Viðareiðistunnilin, sum er nítjandi tunnil í Føroyum, har av níggju liggja í Norðoyggjum, er 1.939 metrar langur, og tilkoyringarvegirnir eru tilsamans umleið 3.700 metrar. Nú hol er ígjøgnum, er alt eftirarbeiðið inni í tunlinum eftir at gera, eins og tilkoyringarvegirnir skulu gerast lidnir.


text:
Eingin Fámjinstunnil fyrr enn Dalstunnilin er liðugur
Vónbrotin borgarstjóri í Fámjin tikið seg úr nevndini í Suðuroyar Norðara Javnaðarfelagi
Tyrlan kom ferðafólki til hjálpar
Eitt ferðafólk fekk trupulleikar í gjár á gongutúri millum Saksun og Tjørnuvík
Javnstøðuvegleiðing til arbeiðsgevarar
Ætlanin er at geva arbeiðsgevarum eitt hent amboð til at fremja størri javnstøðu og fjølbroytni á arbeiðsplássinum
Ed Sheeran fer at hava sína higartil størstu konsert í Danmark næsta summar
28. juli 2019 fer Ed Sheeran at framføra fyri 43.000 áskoðarum í Tusindårsskoven í Odense


text:
Framløgur á Vísindavøkuni 2012
Niðanfyri er yvirlit í stavrað við granskarum, sum hildu framløgur á Vísindavøkuni 2012. Í teimum førum, har granskarin hevur givið loyvi til tað, hava vit slóðað til framløgu ella annað viðkomandi tilfar. Eisini verður slóðað til Heilagrunnin, har til ber at finna meyladressu og aðrar upplýsingar um granskararnar.
Agnes Mols Mortensen, ph.d.lesandi á University of New Hampshire:
“Tari, fjølbroytni og ílegur“. Framløga
Amanda Vang, ph.d., granskari í biomedisin, freelance:
“Testing treatments for neuroinflammation using animal models and laser capture”. Framløga
Ámundur Nolsø, granskari á sjódýradeildini á Náttúrugripasavninum á Søvnum Landsins:
“Aling av skeljadýrum - pilotprojekt við vørpuskel”
Bárður Niclasen, ph.d., adjunktur á Náttúruvísindadeildini á Fróðskaparsetrinum:
“Havið á teldu - hvat teldur læra okkum um aldu og streym við Føroyar”. Framløga
Bjørn Kunoy, Dr. lesandi í Université Paris Ouest Nanterre, løgfrøðiligur ráðgevi í Uttanríkistænastuni:
“Totalt langt úti – Hvør eigur rættin til undirgrundina har úti?”
Dánjal Jákup Jacobsen, ph.d., granskari hjá Greensteam:
“Hvussu kann ein telda læra seg sjálva at spara orku?”. Framløga
Ester Weihe, stud. med., arbeiðir við verkætlan á Landssjúkrahúsinum:
“Psoriasis og ílegur í Føroyum”. Framløga
Eydna í Homrum, ph.d., granskari á Havstovuni:
"Ferðing hjá upsa". Framløga
Gunnar Restorff, ph.d., lektari á Náttúruvísindadeildini á Fróðskaparsetrinum:
“Støddfrøðingur í Føroyum - ein letingi millum arbeiðsmenn”. Framløgan
Hans Ellefsen, ph.d.lesandi við Syddansk Universitet:
“Makrelstríðið”. Framløgan
Helgi Michelsen, granskari á Fornminnissavninum á Søvnum Landsins :
“Nýggj tøkni í fornfrøðini”. Framløgan
Hjalmar P. Petersen, dr.phil., lektari á Føroyamálsdeildini á Fróðskaparsetrinum:
“At granska í føroyskum”
Jana Ólavsdóttir, ph.d.lesandi á Københavns Universitet, granskari á Jarðfeingi:
“Ímyndið tykkum at Føroyar einaferð hava havt Miðalhavs veðurlag”. Framløgan
Jim á Horni, vísindafólk á Jarðfeingi:
“3D í dýpinum. Jarðfrøði og seismikkur, hvat sær man?”
Jónrit Halling, ph.d., granskari á Deildini fyri Arbeiðs- og Almannaheilsu:
“Sáðgóðskukanningar í Føroyum”
Katrin Hoydal, ph.d.lesandi á NTNU, granskari á Umhvørvisstovuni:
"Hvussu ávirkar dálking grindahvalin". Framløgan
Kirstin Eliasen, ph.d.lesandi við Aarhus Universitet, arbeiðir á Havstovuni:
"Nebbasild á føroyska landgrunninum - hvør av øðrum liva má"
Kristin Magnussen, ph.d.lesandi á Føroyamálsdeildini á Fróðskaparsetrinum:
"Gøtunøvn - uppkalling ella orientering?"
Marita Debess Magnussen, ph.d.lesandi við Háskúla Íslands, arbeiðir á Heilsufrøðiligu Starvsstovuni:
“Riggar antibiotika viðgerðin í Føroyum?”. Framløgan
May-Britt Skoradal Jacobsen, granskari á Sjúkrarøktarfrøðiskúlanum á Fróðskaparsetrinum:
“Er vandi fyri at 9. floks-næmingar fáa typu 2 diabetes?”. Framløgan
Petra E. Petersen, ph.d.lesandi á University of Stirling, arbeiðir á Fiskaaling:
“Ílegukanningar av føroyska toskinum”. Framløgan
Rannvá Biskopstø, granskari, arbeiðir parttíð á Ílegusavninum:
“Gransking av autismu í Føroyum tey seinastu 10 árini.”
Shahin Gaini, ph.d., yvirlækni og granskingarleiðari á medisinska deplinum á Landssjúkrahúsinum:
“Sepsis - Blóðeitran - fyrr og nú”


text:
Ráðgeving
Vinnudeild sparikassans er skipað við tørvinum hjá smáum og miðalstórum fyritøkum í huga. Sparikassin kann veita fyritøkum fígging og vil fegin skapa varandi samstarv, sum gagnar báðum pørtum. Skalt tú stovna nýggja fyritøku, kunnu vit bjóða holla vegleiðing. Hevur tú eina fyritøku, sum riggar væl, hava vit royndar ráðgevarar, ið skilja avbjóðingar tínar og skjótt og lætt kunnu veita tær ráðgeving.Samband við vinnudeildina
Tíðindi
NemID verður skift út við Samleikan
Tíðliga í komandi ári fáa viðskiftafólk hjá føroysku peningastovnunum nýggjan Netbanka. Í tí sambandi verður innritanin til Netbankan broytt. Í dag rita viðskiftafólk inn við NemID, men tá ið nýggi Netbankin verður tikin í nýtslu, skulu tey í staðin brúka Samleikan.
Norðoya Sparikassi 10,4 milliónir í avlopi fyrra hálvár 2021
Úrslitið eftir skatt fyrra hálvár 2021 var eitt avlop upp á 10,4 mió. kr. sammett við 6 mió. kr. sama tíðarskeið í 2020.
Norðoya Sparikassi nýggja heimasíðu
Í dag, 20. juli 2021, íverkseta vit nýggja heimasíðu. Hetta er fyrsta stigið í eini dagføring av bæði heimasíðu og netbanka. Netbankin verður íverksettur seinni í heyst/vetur.


text:
Høgni Lisberg er júst fluttur í nýggja íbúð, hevur givið nýggja fløgu út og um tvær vikur skal unnustan eiga teirra fyrsta barn. Vit hittu 23 ára gamla leirvíkingin í føroysku bygdini á Amager, Oyrasundskollegiinum.
Orð: Niels Uni Dam n
Mynd: Símun Jóannesarson
Fløguútgáva
Kanska mest eftirbíðaða fløgan seinnu árini “Morning Dew” hjá Høgna Lisberg er nú endiliga komin í handlarnar. Eg hitti 23 ára gamla leirvíkingin á Oyrasundskollegiinum á Amager, har hann saman við unnustuni júst er fluttur í nýggja og størri íbúð. Um tvær vikur er unnustan sett til at eiga teirra fyrsta barn, og tí gjørdist tveyrúma íbúðin ov lítil. Høgni og ein vinmaður mála gomlu íbúðina, tá eg komi á gátt.
So erligt og sjarmerandi
Fyrra fløgan hjá Høgna “Most beautifull things” kom út í desember 2003. Fløgan var framúrskarandi, við frálíkum løgum sungin og spæld við nógvari innliving og sjarmu. Hetta hevði við sær, at fløgan gjørdist næst mest selda fløga hjá plátufelagnum Tutl í 2004. Høgni er gávuríki trummuleikarin í Clickhaze. Hann er so ótrúliga musikalskur og spælir gittar og syngur bæði á fløgunum og konsertum. Røddin er egin, og hóast hann hvørki er Pavarotti ella Eivør, so er útrykki so erligt og sjarmerandi, at tú noyðist at elska røddina. Trummurnar eru ikki lagdar á hyllina, og hann spælir eisini trummir á báðum fløgunum, men live spælir hann ofta uttan trummuleikara.
Herdaður av at bíða
Meðan vinmaðurin málar víðari, royna eg og Høgni at finna eitt stað, har vit kunnu seta okkum uttan, at farteldan ella eg verða smurd alt ov illa inn í máling. Høgni tykist á onkran hátt eitt sindur friðsælur. Hann greiðir frá, at nú er eitt ár síðan, at hann fór undir at fyrireika fløguna. Ætlanin var, at hon skuldi koma í februar, so hann kennir seg herdaðan av at bíða.
Hann sigur, at honum dámar væl á Oyrasundskollegiinum, har hann livur millum nógvar føroyingar, í tí sum mest minnur um eina føroyska bygd í Keypmannahavn. Tað er sera praktiskt at búgva í Keypmannahavn, tá hann spælir í útlandinum. Hetta sparir ferðaseðilin úr Føroyum, og hetta ger tað nógv betri møguligt at fara uttanlandað, tildømis til Sveits. Høgni hevur verið á fleiri konsertferðum í Sveits, og sambært tónleikarunum í sveitsiska bólkinum Sundiver, ið vitjaði í Føroyum herfyri, er Høgni ein sonn stjørna í Sveits. Hetta heldur Høgni vera nakað yvirdrivið men sigur, at tað hevur gingið væl í Sveits, og fjølmiðlarnir hava verið við uppá tað. Sveits er ein marknaður hann ætlaður sær at royna seg á við nýggju fløguni. Sum marknaður minnur Sveits um Danmark, tað er nokkso yvirskoðiligt, sigur Høgni. Umboðsmaðurin hjá Høgna roynir í løtuni at fáa eina avtalu við okkurt bookingfelag í Sveits, umframt eitt útgávufelag at geva ”Morning Dew” út har.
Vildi sleppa undan Óla Poulsen
Upprunaliga skuldi fløgan ljóðblandast í Belgia av Luc Van Acker. Men hetta fór í fisk, og nú 10 mánaðar seinni, stendur navnið hjá Luc Van Acker sum upptøkutøkningur av nøkrum røddum og gittarum á fløguni, meðan føroyski Óli Poulsen hevur ljóðblandað.
Høgni sigur, at orsøkin til at hann valdi Luc Van Acker, var royndin at fáa fløguni at ljóða annarleiðis. Flestu føroysku fløgur verða ljóðblandaðar av Óla Poulsen, tí var tað eitt sindur óinteressant. Høgna dámar væl at finna nýggj fólk at arbeiða við, soleiðis at hansara fløga ljóðar annarleiðis. Hetta var eisini orsøkin til at fyrra fløgan varð ljóðblandað í Englandi. Høgni leggur dent á, at hetta ikki hevur nakað at gera við ónøgd við Óla Poulsen, sum jú er fremsti føroyski ljóðblandarin. Tí var tað eisini upplagt at velja Óla sum ljóðblandara, tá hitt ikki riggaði.
Væl nøgdur við úrslitið
Høgni sigur, at hann er sera væl nøgdur við úrslitið og ivast ikki í, at fløgan slettis ikki hevði verið líka góð, um hon var ljóðblandað liðug í Belgia. ”Tá eg fór heim aftan á seinastu masteringina, føldi eg, at fløgan var liðug, øll løgini føldust liðug” sigur Høgni. ”Eg eri sum flestu ungu tónleikarar eitt sindur klodduttur, og tá er gott, at ein, sum er so toppprofessionellur sum Óli Poulsen, traðkar til, og brúkar neyðugu tíðina til at gera fløguna heilt lidna, hann sleppur henni ikki fyrr enn hon er heilt liðug.”
Óli hevur ikki bert ljóðblandað fløguna, hann hevur samframleitt, ella ko-prodjúsa fløguna við Høgna, og fleiri gittarar, røddir, hammond, strúkarar, orgul og klaver vórðu spæld inn í upptøkuhølunum hjá Óla.
Fløgan bleiv betur í Belgia
Høgni heldur, at tíðin í Belgia hevur gjørt fløguna betur. Teir brúktu ikki nakað av ljóðblandingini hjá Luc. Men í Belgia møtti Høgni gittarleikaranum Tom Vanstiphout, sum spælir umleið helvtina av gittarunum á fløguni. Eisini sang Annelies Van Dinter kór á einum lagið í Belgia.
Høgni fekk eina betur fatan av hvat manglaði á fløguni í hesum tíðarskeiði. Hann fór tí í Grapehouse upptøkuhølið saman við Hans Poulsen og tók nøkur ting umaftur, áðrenn fari var til Óla Poulsen at ljóðblanda.
Upprunaligu og flestu upptøkurnar vóru gjørdar av Jens L. Thomsen í Lundgaard Studios í Vejen í Jútlandi. Orsøkin til at teir fóru í Lundgaard var, at Høgni og Jens høvdu spælt inn har við Clickhaze. Teimum dámdi væl hølini og fólkið har, eisini er prísurin lagaligur í mun til góðskuna, so tí avgjørdu teir at fara har at taka upp.
Samstarvið við Jens L. Thomsen helt fram á hesi fløguni. Teir spældu saman í Clickhaze og tóku fyrru fløguna upp saman. Men Høgni sigur, at leikluturin hjá Jens var minni hesuferð. Á fyrru fløguni, var alt ferskt, og teir sótu saman við kassagittarum og løgdu løgini til rættis. Hesuferð hevði Høgni fleiri royndir og hevði í størri mun lagt fløguna til rættis frammanundan.
Arbeiða fyri útlendskum útlendskum sáttmála
Fløgan er spæld inn í fýra ymiskum upptøkuhølum. Hetta hevur sjálvsagt kostað pening, og hann skal helst vinnast inn aftur. Tí arbeiðir Petur Hansen umboðsmaðurin hjá Høgna við at gera útgávu sáttmálar við feløg í ymiskum londum. Høgni sigur, at tað ikki er serliga trupult at fáa ein tílíkan sáttmála, men trupulleikin er at fáa ein góðan sáttmála. Kravið frá Høgna er, at sáttmálin er góður.
Høgni er sera væl nøgdur við sína umboðan, Petur Hansen gjørdi upprunaliga heimasíðuna hjá Høgna. Hann dugir væl tílíkt arbeiði, greiðir Høgni frá. Hann er eisini arbeiðsamur og fyrikomandi. Tá Høgni fór at leita eftir umboðsmanni, helt hann Petur vera upplagdan og spurdi um hann tímdi. Síðan tá hevur Petur arbeitt heilhjartaður fyri Høgna. Høgni sigur, at hann sjálvur hvørki hevur hug ella evnir til at taka sær av slíkum arbeiði. At Petur er miðlagrafikkari ger, at hann sjálvur kann gera promotionpakkar og annað tílíkt, og hetta hevur sera nógv at týða. Hann er eisini nógv úti um seg, og sjálvt um hann ikki upprunaliga hevði so nógv sambond, so hevur hann ringt runt til flest øll fólk í donsku tónleikavinnuni og hevur fingið nógv sambond.
Konsertferðin fer at bíða
Allar ætlanirnar hjá Høgna fingu eitt skot fyri bógvin, tá fløgan gjørdist so nógv seinkað. Ætlanin var, at hon skuldi koma út í februar ella mars, síðan skuldi hann spæla konsertir í Føroyum í summar, og marknaðarføra fløguna í onkrum útlandi í heyst.
Í løtuni eru ongar beinleiðis ætlanir lagdar fyri konsertferð. Høgni verður pápi í næstum, og hevur tí valt ikki at fara til Føroyar at spæla útgávukonsert. Ístaðin er hann farin á HF fyri at hava okkurt at fara upp til um morgunin, og hetta dámar honum væl. Hann ivast heldur ikki í, at hann kann sameina HF lesturin og lívið sum pápi við konsertferðum í framtíðini, hetta er eitt sindur sum at vera sjómaður sigur hann.
12 løg
Á nýggju fløguni eru 12 løg, 11 heimagjørd og so All along the watchtower hjá Bob Dylan. Hetta lagið er vorðið ein fastur partur av spæliskránni hjá Høgna, og tí kláraði hann ikki at lata verða við at hava tað við á fløguni. Millum tey heimagjørdu løgini er tittullagið “Morning Dew” sum Høgni eisini spældi á Atlantic Music Event. Hetta lag hevur ligið á 15 teimum bestu fyrr í ár.


text:
Systir Florence skipaði fyri eini 2-daga summarlegu tann 23-24 juli; til hesa legu luttóku ellivu børn. Evnið var “evangelii-koppsetting” við Santa Paulus. Við filmi, søgum, tekning, spølum og handarbeiði, lærdu børnini um Santa Paulus, hansara kærleika...
Sunnudagin 6. juni, høvdu sóknarbørnini tað gleði, at síggja Leu og Joe Yves fáa fyrstu kommuniónina í Mariukirkjuni. Tey bæði gingu til fyrireiking hjá systir Florence í fleiri mánaðir. Til messuna prædikaði Faðir Peter á donskum, enskum og fronskum! Barnasálmurin,...
Mariukirkjan er ikki stongd. Tú ert vælkomin, sum altíð, at vitja hvønn dag millum 8.00 til 20.00. Sunnudagin 6. juni hátíðarhalda vit Messu í Mariukirkjuni, men eingin er álagdur at koma, vegna umstøðurnar í Føroyum í løtuni, vegna Covid, serliga, um tú ert...
Hetta tiltak er tí verri AVLÝST vegna ov nógv korona beint nú. Lata okkum gjøgnum næstu viku, har tiltakið skuldi havt funnið stað, hugsa eyka um at vera nakað fyri hvør annan móti einsemi. Góðu tit Caritas Danmark er við í fólkafylkingini móti einsemi,...
Sunnudagin tann 23 Mai, – Hvítusunnudag, hátíðarhildu Franciskanasystrarnar (Franciscan Missionaries of Mary) teirra 90 ára komu til Føroya. Í hesum sambandið var messa í Mariukirkjuni, og sóknarpresturin Peter Fleetwood stóð fyri henni. Til at byrja við,...
På KATOLSK RADIO vil vi gerne oplyse om den katolske tro. Være med til at øge kendskabet og fjerne fordomme om den kristne tro, som 1½ milliard mennesker bekender sig til. Det vil vi gøre ved at stille 25 almindelige spørgsmål – og svare på dem. Inden...


text:
Paulina Steinolvsdóttir á U-17 landsliðið
Paulina Steinolvsdóttir av felagsliðnum NSÍ/B68 er úttikin til føroyska U-17 landsliðið við gentum.
Tað er í døgunum 11. til 17. apríl, at føroyska U17-landsliðið við gentum skal luttaka í mini-kapping í Norðurírlandi, sum UEFA skipar fyri.
Umframt at spæla ímóti vertstjóðini, skal føroyska liðið eisini royna seg ímóti Íslandi og Wales.
Í hesum sambandi hava U17-landsliðsvenjararnir, Jan Mølvad Laursen og Bára Skaale Klakstein, úttikið hesar 18 leikararnar:
Janita Diana Ole-Jacobsen, 07 Vestur.
Guðrið Thomsen, Silja R. Róin og Elisabeth Vang, B36.
Ása á Reynatúgvu og Jónvá Hentze, B71.
Durita Hummeland, EB/Streymur.
Rebekka Benbakoura, Annika Dam og Magna Tórðardóttir, HB.
Tóra Mohr, Rórunn Joensen, Amanda Johannessen, Erla Christiansen, Gudný Johannessen og Evy á Lakjuni, KÍ.
Paulina Steinolvsdóttir, NSÍ/B68.
Bjørg D. Djurhuus, Víkingur/ÍF.
Fyrsti dystur hjá føroyska U17-liðnum í kappingini verður sunnudagin 13. apríl, tá Norðurírland tekur ímóti. Mánadagin 14. apríl spæla Føroyar og Wales, og mikudagin 16. apríl skal føroyska liðið royna seg ímóti Íslandi.
Hjartaliga tillukku við úttøkuni Paulina og góða eydnu.


text:
Húsið og Klaksvíkar Kommuna skipaðu fyri einari sokallaðu “happining” á útfyllingini á Biskupstorginum í gjárskvøldið frá klokkan 20:00 – 21:00
Nakað av fólki vóru møtt upp, men tað kundi saktans verið nógv fleiri, um ikki tíðspunkti lág beint tá ið A-landsliðið leikti móti Eysturríki.
Annika Steintórsdóttir Biskopstø helt eina talu og var boðskapurin tann, at man hevði loyvið at vera ørvísið og minti hon á, at tað var altjóða sálarheilsudagur í morgin sunnudagin tann 10. oktober, hoyr ein part av taluni herundir.
Aftaná fekk Adrenaline pallin og tað var skjótt at teir fingu futt í alla áskoðarafjøldina við 4-5 góðum sangum, sum teir komu sera væl frá, hoyr sangirnar herundir.
Teir sum mynda Adrenaline eru, Jónas Kallsberg sangari, Tórður Sóleyðarson guitar, Høgni Sørensen trummur og Niclas Elttør Høgnesen bass.
Eitt gott tiltak, bert spell at tað var somu tíð sum landsdysturin var.
Her filmsklipp og myndir frá tiltakinum í gjárskvøldið.
SáH


text:
Tórur aftur úr Miðeystri
Tórur Feilberg Zachariasen er júst afturkomin úr Miðeystri, har hann hevur virkað sum trúboðari í tvey ár. Um onkur kirkja ella samkoma hevur áhugað í at fáa Tórur á vitjan, at greiða frá tí hann hevur upplivað, eru tit vælkomin at seta tykkum í samband við skrivstovuna hjá OM Føroyum: info.fo@om.org ella tlf. 219923
Í komandi OM blaðið verður ein grein um Tórur og hansara arbeiðið í Miðeystri.
Fært tú ikki blaðið? Teknað teg sum lim hjá OM Føroyum – allir limir fáa OM blaði, sum kemur út fýra ferð um árið.


text:
Hóast, at samfelagið hevur verið ávirkað av Korona í 2020, so er kortini ein vøkstur í skattainntøkunum í Nes kommunu. Alt bendir tó á, at stóri vøksturin seinastu árini er steðgaður.
Í 2020 var fyribilsskatturin hjá Nes kommunu 52,7 mió. kr. Í fíggjarætlanini varð roknað við 49,2 mió. kr. Sostatt var tað ein meirinntøka á 3,5 mió. kr. ella 7,1% í mun til fíggjarætlanina. Í 2019 var skattainntøkan 51,3 mió. kr. Meirinntøkan í 2020 var sostatt 1,4 mió. kr. ella 2,7% í mun til 2019.
Á nýggjárinum í 2021 búðu 1400 fólk í Nes kommunu.
Fólkatalið hevur verið eitt sindur skiftandi seinasta 10 ára skeiðið.
Á nýggjárinum í 2010 búðu 1268 fólk í Nes kommunu.
Á nýggjárinum í 2014 búðu 1212 fólk í Nes kommunu.
Síðan hevur verið fólkavøkstur, serliga tey seinastu tvey árini.
Skattaprosentið í Nes kommunu er 20,5%. Tað hevur verið óbroytt síðan 2006.


text:
Serflutningur til rørslutarnað
Ert tú rørslutarnað og nýtir koyristól, hevur tú møguleika fyri at heita á serliga bussin til rørslutarnað hjá Tórshavnar kommunu.
Tú skalt góðkennast sum brúkari, áðrenn tú kanst nýta serflutningstænastuna. Hevur tú Samleikan, skalt tú søkja á Vanganum.
SØK UM SERFLUTNING TIL RØRSLUTARNAÐ
Tað er ein fyrimunur at søkja umvegis Vangan, tí samskiftið á Vanganum er bæði tryggari og skjótari. Harafturat hevur tú altíð møguleika fyri at fylgja við í viðgerðargongdini. Hevur tú ikki stovnað tær Samleikan, kanst tú gera tað á heimasíðuni hjá Samleikanum.
Hevur tú av onkrari orsøk ikki møguleika fyri at nýta Vangan og Samleikan, kanst tú nýta umsóknarskjalið niðanfyri og senda tað til heilsuhusid@torshavn.fo ella lata umsóknina inn á Snarskivuni á Vaglinum 11 í Tórshavn. Sendir tú umsóknina inn sum teldubræv, skalt tú minnast til at viðmerkja »umsókn um góðkenning til serflutningstænastu« í evnisteigin.
Endamálið við serflutningsskipanini er at veita flutningsmøguleikar til fólk, ið bera brek, eru bundin av koyristóli ella eru so mikið tarnað, at tey ikki kunnu nýta almenn flutningstól, ella um tey hava tørv á flutningi í avmarkaða tíð.
Skipanin fevnir ikki um sjúkraflutning.
Ja. Av trygdarávum hava vit sum krav, at tú situr í einum koyristóli, sum hevur trygdarbelti og sum kann spennast fastur inni í bussinum. Almannaverkið avger, um tú hevur rætt til koyristól.
Tú skalt góðkennast sum brúkari, áðrenn tú kanst nýta serflutningstænastuna. Hetta søkir tú um á Vanganum. Tá tú søkir, verður tú millum annað biðin um at greiða frá tínum tørvi á serflutningi, atkomumøguleikarnar til tíni hús, og hvussu stóran tørv tú hevur á serflutningshjálp.
SØK UM SERFLUTNING TIL RØRSLUTARNAÐ
Tað er ein fyrimunur fyri teg at søkja umvegis Vangan, tí samskiftið á Vanganum er bæði tryggari og skjótari. Harafturat hevur tú møguleika fyri at fylgja við í viðgerðargongdini. Hevur tú ikki stovnað tær Samleikan, kanst tú gera tað á heimasíðuni hjá Samleikanum.
Hevur tú av onkrari orsøk ikki møguleika fyri at nýta Vangan og Samleikan, kanst tú nýta umsóknarskjalið niðanfyri og senda tað til heilsuhusid@torshavn.fo ella lata umsóknina inn á Snarskivuni á Vaglinum 11 í Tórshavn. Sendir tú umsóknina inn sum teldubræv, skalt tú minnast til at viðmerkja »umsókn um góðkenning til serflutningstænastu« í evnisteigin.
Heilsu- og umsorganartænastan í Tórshavnar kommunu tekur støðu til tína umsókn og ger av, um vit kunnu játta tær serflutning. Ert tú rørslutarnað og hevur koyristól við trygdarbeltum, og er atkoman til tíni hús í lagi, játta vit tína umsókn. Eru ivamál, setur eitt starvsfólk í Heilsu- og umsorganartænastuni seg í samband við teg fyri at fáa greiðu á ivamálunum.
Tá vit hava viðgjørt tína umsókn, fært tú svar á Vanganum og í MínBoks.
At viðgera tína umsókn tekur umleið eina viku. Tú fært boð, tá tín umsókn er viðgjørd.
Bussurin koyrir í vanligari arbeiðstíð allar yrkadagar frá kl. 9 – 16. Bussurin koyrir tó ikki í døgurðatímanum. Tú kanst eisini nýta bussin sum hýruvogn um kvøldið og í vikuskiftinum.
Busskoyringin er ókeypis yrkadagar millum kl. 9 – 16.
Um kvøldið og í vikuskiftum kanst tú nýta bussin sum hýruvogn í Tórshavnar kommunu. Gjaldið fyri tílíkar túrar er sum fyri vanligan hýruvogn. Tað vil siga, at lægsta gjaldið er 100 kr.
Túrar uttan fyri vanliga arbeiðstíð yrkadagar skulu bíleggjast áðrenn kl. 14 og til vikuskifti áðrenn kl. 13.30 fríggjadag.
Møguligir leigutúrar til aðra kommunu kosta 450 kr. fyri hvønn tíma hvønn vegin + mvg.
Tá vit hava játtað tær serflutningstænastu, ringir tú á tel. 30 21 00 fyri at bíleggja túr. Yrkadagar skalt tú bíleggja koyring í seinasta lagi dagin fyri millum kl. 9 og 16.
Bussurin stendur á Sløkkiliðsstøðini á Oyggjarvegnum.
Bussførarin hjálpir tær í og úr bussinum, um tú situr klár innan fyri úthurðina. Er trappa niðan til húsini, er neyðugt við hjálpartóli, sum lyftu ella rampu, sum tú kanst fáa við at venda tær til Almannaverkið:
ALMANNAVERKIÐ
Staravegur 18
100 Tórshavn
Tel. 36 00 00
av@av.fo
Ja, tú kanst taka hjálparfólk við tær ókeypis, um neyðugt.
Ja, rørslutarnað úr øðrum kommunum, sum eru góðkendir brúkara og stødd í Tórshavnar kommunu, kunnu nýta bussin. Hetta er treytað av, at gjaldsavtala við tína bústaðarkommunu er gjørd frammanundan.
Um tú lýkur ávísar treytir, kanst tú søkja um stuðul til at keypa ein bil. Tú kanst lesa nærri um hendan møguleikan á heimasíðuni hjá Almannaverkinum.
Almannaverkið – hjálpartól, bilur og bústaðarbroytingar (av.fo)
Í ávísum førum kanst tú søkja um stuðul til serligan bilútbúnað; eisini um tú hevur vanligan bil. Kunna teg nærri um møguleikarnar og treytirnar á heimasíðuni hjá Almannaverkinum.
Almannaverkið – hjálpartól, bilur og bústaðarbroytingar (av.fo)


text:
Í tíðindabrævi frá Føroya Arbeiðsgevarafelag kemur felagið inn á, at Posta ongantíð hevur verið so ágangandi at bjóða seg fram á privata tænastumarknaðinum. Rætt er, at Posta er ein av fáum føroyskum logistikkfyritøkum, sum virka innlendis og millum lond. Føroyingar eiga Posta. Og tískil er kjak um okkara virksemi og um kapping á fríum marknaði í lagi. So leingi fakta eru upp á pláss.
Tá ið Føroya Arbeiðsgevarafelag, har Posta eisini er limur, fer út við einum slíkum skrivi er skilagott fyrst at seta seg inn í fakta.
Fyri tað fyrsta – Posta innflytur ikki sand. Hetta sama stóð at lesa í einum heldur margháttligum lesarabrævi herfyri og verður nú endurtikið av Føroya Arbeiðsgevarafelagi. Posta er ein logistikkfyritøka og kann flyta sand á sama hátt, sum vit kunnu taka okkum av flest øðrum flutningi, um tað er tað, sum talan er um. Men tað er ikki Posta, sum er innflytari. Við felagnum North West Chartering flytur Posta fleiri stórar lastir av øllum handa slag, men tað er ikki Posta, sum eigur vøruna. North West Chartering umboðar tá tann, sum eigur lastina, og leigar hóskandi skip til ta nøgd, sum nú einaferð er at føra. Hetta fer fram bæði í kapping og í samstarvi við skipafeløgini í Norðuratlantshavi.
Fyri tað næsta – tað er rætt, at Posta hevur gjørt avtalu við Royal Arctic Line um, at Posta er teirra umboð í Føroyum. Annars stendur øllum flutningsfeløgum frítt fyri at bjóða upp á tann flutning, Posta hevur, bert tey eru kappingarfør. Tað er neyvan rætt at siga, at Royal Arctic Line er einsamalt um grønlandsflutningin, tí hesin verður gjørdur í samstarvi við Eimskip. Aftur her er fyrimunur at skilja fakta rætt. Vegna avtaluna millum Royal Arctic Line og Eimskip var treyt, at triðjipartur skuldi hava ávísa nøgd av kapasitetinum á rutuni. Part av hesum kapasiteti hevur Posta fingið í kapping við onnur útlendsk feløg. Um Føroya Arbeiðsgevarafelag heldur, at kapping frá Posta er meira ágangandi enn frá fleiri útlendskum feløgum, hevði verið áhugavert at vitað.
Fyri tað triðja, viðvíkjandi toll-bagatellmarkninum á 300 kr. og sonevndu ’kinapakkunum’ skal stutt nevnast, at hesir pakkar eru býttir millum øll flutningsfeløgini. Tí er tað undarligt, at einans Posta verður nevnt í hesum samanhangi. Partur av hesum kemur við posti, og partur kemur við øðrum flutningsfeløgum. Tað er ongin kappingaravlagandi stuðul til Posta, at TAKS hevur ásett eitt bagatellmark fyri, nær vøra skal tollast. Inntil fyri nøkrum árum síðan var onki bagatellmark fyri luksusvørur, og tær blivu allar tollviðgjørdar, um tær so kostaðu 1 kr. Tá komu avgreiðslugjøld afturat, og tað hevði við sær, at 95% av hesum vørum fóru retur. Tað var ein kostnaður fyri øll flutningsfeløgini, sum nú einaferð skuldu gera hetta arbeiðið uttan gjald.
Tað er rætt, at Posta flytur fisk, bæði í egnum 45 fóts bingjum og sum umboð fyri onnur. Posta er ein logistikkfyritøka, har ongin uppgáva er ov lítil og ongin uppgáva ov stór, og sum flytur post og frakt, innlendis og millum lond.
Ongin skal ivast í, at Posta tekur kappingina av flutningi í størsta álvara. Posta er partafelag og hevur skyldu at arbeiða við vinningi fyri eyga.
Joel undir Leitinum
Stjóri P/f Posta


text:
Nú fyllist
Í allan dag hevur streymurin av fólki staðið inn á økið her á Teenstreet í Offenburg.
Londini hava stillað borð upp, eyðmerkt við teirra flaggi, har ungdómarnir koma framat og verða skrásett. Her tykist at vera sera gott skil í, og eyðkenda týska “punktligheitin” sæst aftur allastaðni.
Nú kl. 14.30 verður sokallaður landsbólkafundur. Har hittast vit allir føroyingarnir í einum stórum rúmi og verða kunnað um alt, sum fer at henda – og tað, sum kanska ikki eigur at henda.
Vit hoyra aftur frá hesum seinni í dag
Skrivað: Eyðun á Lakjuni


text:
Løntakarar
Tilfeingisvinna
Tilfeingisvinna fevnir um: Landbúnað, Fiskiskap, Ali- og kryvjivirki, Ráevnisvinnu, Fiskavøruídnað og Ótilskilað v.m.
Hvat er ein løntakari?
- Løntakarar er talið av føroyskum løntakarum millum 16 og 74 ár, sum fáa løn um samtíðarskattaskipanina.
- At løntakarin er føroyskur, merkir í hesum føri, at hann hevur bústað í Føroyum í tíðarskeiðinum, tá lønin verður útgoldin.
- Sum løntakarar verða tald tey, sum í einum mánaði fáa eina lønarupphædd útgoldna, sum í minsta lagi er ájavnt eina dagløn hjá ófaklærdum arbeiðsfólki frá einari føroyskari ella útlendskari fyritøku.
- Løn fevnir bara um útint arbeiði. B-skattskyldugar inntøkur, samsýningar, lønarískoyti frá arbeiðsloysisskipanum og útgjøld, so sum veitingar og eftirlønir, eru ikki taldar við.
Orðalýsingar:
- Ársuppgerðin er grundað á mánaðaruppgerðina í novembur.
- Trendurin lýsir rákið í løntakarum við at reinsa fyri árstíðarfrávik og aðrar tilvildarligar broytingar í løntakarum.
- Árstíðarjavnað tøl eru reinsað fyri árstíðarfrávik, sum t.d. afturvendandi broytingar í virksemi millum árstíðirnar. Summar mánaðir kemur fyri, at árstíðarsveiggini eru so mikið óreglulig eftir fasta kalendaranum, at ikki ber til at árstíðarjavna.
Sí eisini síðurnar Løntakarar í framleiðsluvinnuni, Løntakarar í tænastuvinnuni og Løntakarar fyri alt landið.
Vinnugreinabýti
Eitt vinnugreinabýti bólkar løntakarar eftir framleiðsluvirksemi av sama slagi. Hagstova Føroya bólkar eftir altjóða NACE-leistinum. NACE-leisturin er tó tillagaður og hevur eitt nærri uppbýti av vinnugreinum, ið eru serliga viðkomandi fyri føroyska framleiðslu:
Fiskivinna o.o. ráevnisvinna fevnir um: Landbúnað, Fiskiskap, Ali- og kryvjivirki, Ráevnisvinnu, Fiskavøruídnað, Ótilskilað v.m.
Byggivinna o.o. tilvirking fevnir um: Skipasmiðjur og smiðjur, Annan ídnað, Bygging, Orku- og vatnveiting
Privatar tænastuvinnur fevnir um: Handil og umvæling, Gistihús og matstovuvirki, Sjóflutning, Flutning annars, Post og fjarskifti, Fígging og trygging, Vinnuligar tænastur, Húshaldstænastur, Felagsskapir, mentan o.a.
Almenn o.o. tænasta fevnir um: Almenna fyrisiting v.m. (Landsfyrisiting, Kommunur og ríkisstovnar, Undirvísing, Heilsu- og almannaverk)


text:
Nýggja eftirlønarlógin
ensjónsnýskipan hevur verið ávegis í fleiri ár. Eftir at tað ikki eydnaðist at seta hesa í gildi í 2012 og ei heldur í 2013 er nú samtykt, at 1. januar 2014 kemur nýggj eftirlønarlóg í gildi, ið er partur av nógv umtalaðu pensjónsnýskipanini.
Eitt av høvuðspunktunum í nýggju eftirlønarlógini er, at frá 1. januar 2014, skulu allir føroyingar rinda í minsta lagi 1% av allari A- og B-inntøku til pensjón. Hetta prosentið hækkar síðani við 1%-stigi árliga til 15% í 2028. Tó er galdandi, at um persónur er í starvi, har starvssáttmáli sigur, at annar hægri prosentsatsur verður goldin í pensjón, er tað hesin hægri satsur, ið er galdandi. Viðvíkjandi HHFF er nú galdandi, at allir limir fáa goldið 15% av løn í pensjón. Hetta lýkur tí krøvini í lógini og tískil skal einki broytast á hesum øki.
Gamla eftirlønarlógin, ið verður í gildi, í verandi líki, fram til 1. januar 2014, hevur ásetingar um, hvussu rindast kann inn til eftirløn. Tær fyrstu kr. 25.000 áðrenn skatt í einum ári, kunnu rindast til kapitalpensjón. Inngjøld omanfyri hesa upphædd fara síðani til sokallaða luta- ella ratupensjón. Tá kr. 100.000 áðrenn skatt í einum ári eru goldnar inn á hetta slag av pensjón, fer restin í sokallaður lívrentuna. Eftir at skattingin av pensjónum varð broytt soleiðis, at inngjøldini verða saktaði, er upphæddin til kapitalpensjónina broytt til kr. 15.000 árliga og upphædd til lutapensjón broytt til kr. 60.000 árliga. Í boksini niðanfyri verður greitt frá muninum á kapitalpensjón, lutapensjón og lívrentu.
1. Kapitalpensjón: Tað sum er spart up í einari kaptalpensjón, verður goldið út í einum, tá útfjaldstíðspunktið verður nátt
2. Lutapensjón: Tað sum er spart upp í einari lutapensjón, verður goldið út sum mánaðarligt gjald yvir vanliga 10 ár, tá útgjaldstíðspunktið verður nátt
3. Lívrenta: Tað sum er spart upp í einari lívrentu, verður goldið út sum mánarligt gjald, so leingi uppsarrarin er á lívi.
Tað er umráðandi at minnast til, at hendan nýggja eftirlønarlógin, ið kemur í gildi 1. januar 2014, bert fevnir um tey inngjøld, ið vera framd eftir hendan dag. Við øðrum orðum verður einki broytt við víkjandi allari pensjónsuppsparing, ið er og verður framd áðrenn 1. januar 2014.
Við nýggju eftirlønarlógini verða treytirnar fyri útgjaldi broyttar fullkomiliga. Meðan gamla lógin, sum er í gildi til ársskiftið 2013/2014 hevur ásetingar um inngjald, hevur nýggja eftirlønarlógin ásetingar um, hvussu uppspard pensjón verður útgoldin.
Kapitalpensjón: Í mesta lagi 15% av virðinum, sum er uppspart eftir nýggju lógini, kann rindast út sum kapitalpensjón
Lutapensjón: Í mesta lagi 55% av virðinum, sum er uppspart eftir nýggju lógini, kann rindast út sum lutapensjón
Lívrenta: Í mesta lagi 45% av virðinum, sum er uppspart eftir nýggju lógini, kann rindast út sum lívrenta
Útgjaldsleisturin í kassa omanfyri er grundarlagið undir pensjónsnýskipanini. Framrokningar vísa, at vit, eins og í øðrum londum, gerast alsamt eldri. Í dag eru umleið 4 arbeiðsførir føroyingar fyri hvønn pensjónist. Um 30-40 ár verða einans 2 arbeiðsførir føroyingar fyri hvønn pensjónist. Tá føroyska samfelagið verður rikið sambært norðurlendska vælferðarmodellinum, har tey arbeiðsføru rinda til tey ungu og tey eldru merkir hetta, at alsamt færri og færri verða at rinda og alsamt fleiri og fleiri hava tørv á hesum vælferðartænastunum, ið millum annað fevnir um heilsutænastur og sjúkrahústænastur.
Verður einki gjørt við hendan demografiska veruleika verður vælferðarsamfelagið ov tungt fíggjarliga fyri landskassan, ið fer at fáa økt hall og tí størri og størri skuld. Fyri at forða hesum, verður pensjónsnýskipanin framd, har útgjaldsleisturin, ið er vístur í kassa 2, noyðir sum mest, ið verður uppspart eftir 1. januar 2014, at verða goldið út sum mánaðarligar veitingar. Harvið verður eisini sum minst goldið út sum eingangaútgjald ella kapitalpensjón. Av tí at útgjaldsleisturin verður broyttur á hendan hátt, verður møguligt hjá landsins myndugleikum, í nógv størri mun, at mótrokna í fólkapensjónini. Við verða við øðrum orðum noydd at spara upp til egna eftirløn og afturfyri fáa vit minni í fólkapensjón.


text:
Áhugaverdur fyrilestur
Áhugaverdur fyrilestur um relatiónsførleikar og týdningin av yrkisliga samskiftinum
Ugur Kevioglu, ICDP lærari fyri Barnabata, arbeiðir við at skapa betri trivna í føroysku skúlunum. Tað ger hann millum annað gjøgnum sokallaða ICDP – háttin, sum hann við jøvnum millumbili undirvísir lærarum og námsfrøðingum í, og sum hann í næstum fer at halda fyrilestur um kring landið.
ICDP er ein granskingargrundað ástøðilig tilgongd, ið arbeiðir við menna samspælið millum børn og vaksin.
Grundhugsjónin í tilgongdini er – sum úrslitini eisini vísa okkum greitt – at besti háttur at hjálpa einum barni er støðugt at førleikamenna persónar, ið hava umsorgan fyri barninum.Tá vit hava ein trupulleika við einum barni, hava vit ofta lyndi til at kanna barnið einsamalt. Vit mugu flyta fokus og hyggja at samskiftinum, sum barnið er partur av. Tá kunnu vit betra samskiftið, sum barnið er partur av.
Arbeitt verður miðvíst út frá trimum sensitverings meginreglum. Sambært ICDP er tað góða samskiftið grundað á teir tríggjar dialogarnar, sum fevna um ávikavist tann kensluliga, meiningsfulla og leiðbeinandi dialogin. Harafturat átta leiðreglum, sum eitt nú snúgva seg um at vísa gleði fyri barninum, viðurkenna barnið, fanga uppmerksemið hjá barninum við eldhuga og at skapa karmarnar vegleiðandi.
Hesar átta leiðreglurnar eru kjarnin í, hvussu vit skapa gott samskifti. Øll sambond, vit hava við onnur menniskju, eru pakkað inn í hesi átta samanspæls temuni.
Við at fylgja hesum, verður ein meira varugur við, hvat børnini siga og gera, og hvat tey veruliga meina við tí, sum tey siga og gera. Hesin relatiónsførleikin fær yrkisfólk at umhugsa, hvussu teirra samband veruliga er við børnini. Tí trivnaður kemur bara, tá har eru góð sambond.
Í Føroyum verður ICDP brúkt sum førleikamenning til nógvar ymiskar fakbólkar: Dagrøkt, námsfrøðing, lærara og hjálparfólk, og er hesin fyrilestur ætlaður teimum, ið starvast innan hesi øki.
Skráin fyri fyrilestrarnar:
Trongisvágsskúli: t. 19. mai, kl. 19 – 21
– seinasta freist at tekna seg er 17. mai.
Miðlatún í Vági t. 20. mai, kl. 18.30 – 20.30
– seinasta freist at tekna seg er 18. mai.
Tú kanst tekna teg við at skriva til teldupost: arnfrid@barnabati.fo ella á telefon: 210201.


text:
13. mai 2012 kann Tvøroyrar Bóltfelag at hátíðarhalda 120 ára føðingardag sín, og í hesum sambandi verður ein rimmar TB veitsla hildin í høllini í Trongisvági, leygardagin tann 12. mai. Atgongumerkir til hesa stóru veitslu fáast til keyps í Effo handlinum hjá Gudmundi Mortensen á Tvøroyri, og kostnaðurin er kr. 300. Tað verður 18 ára aldursmark til veitsluna, og fyrireikararnar lova eina rimmar veitslu. Teir vóna at síggja eina ørgrynnu av fólki samlast inni í høllini, so vit øll í felag kunnu heiðra aldursforsetan á hesum merkisdegi. Við í prísinum er borðhald við trýrættaðari matarskrá, undirhald, við skemtingarsama Roberti Mc Birnie, umframt dansurin aftaná, har kenda orkesturið 1448 spælur. Freistin at tekna seg, er leygardagin 5. mai.
Vit síggjast, og minnist til veitslulagið


text:
Málbólkur
Skeiðið er ætlað starvsfólki úr øllum vinnugreinum innan tað privata ella almenna økið, ið hava ábyrgd av sølu, tænastu og kundarøkt
Endamál
At luttakararnir læra, hvat góð kundatænasta er, soleiðis at tey kunnu móttaka viðskiftafólk á ein proffesionellan hátt. At luttakararnir fáa innlit í, hvussu tey kunnu hækka tænastustøði mótvegis sínum viðskiftafólki. Skeiðið gevur luttakarunum virðismikil amboð til at geva viðskiftafólkunum eina proffesionella kundatænastu, samstundis sum fortreytir verða skaptar fyri øktari sølu.
Luttakararnir fáa kunnleika til ymsar samskiftishættir og fáa vitan um persónstypir, ið er ein fortreyt fyri tænastu, samskifti og samstarvi. Dentur verður lagdur á, at tað, sum verður lært á skeiðnum, kann nýtast í dagliga arbeiðnum til sjálvsmenning.
Skeiðið skal hjálpa við at gera luttakararnar betri førar fyri at taka ímóti, arbeiða við, orða og geva víðari upplýsingar, ið kunnu tryggja eina góða kundatænastu og eitt høgt kunningarstøði.
Skeiðið miðjar eftir at menna tænastustøðið, so alt hepnast nógv betur, tá tú skalt:
- møta viðskiftafólkinum og velja framferðarhátt
- varðveita yvirlitið, tá støðan er kroyst, og tíðin knøpp
- hava medferðarkenslu og -skyn
- vera før/ur fyri at veita bestu kundatænastuna
Starvsfólkini eru tey, ið hvør í sínum lagi mynda virkið og fáa tað at virka. Virkið og tey, ið brúka tað, fáa eina betri tænastu, um starvsfólkið er væl fyri. Skeiðið skal tí elva til betri førleika at taka ímóti, handfara, orða og geva víðari upplýsingar og tryggja eitt høgt tænastu- og kunningarstøði.
Skeiðsluttakararnir fáa eitt ávíst innlit í ymiskar persónstypir, ið kunnu greiða frá, hví vit ofta gera, sum vit gera.
Innihald
Hesi evni verða tikin til viðgerðar:
- samskifti
- orð, tónalag og kropsmál
- persónlig medferð og hugburður
- krøv til sølufólk og tænastuveitarar
- samskiftis- og eygleiðaraførleiki
- persónlig framkoma og verumáti
- kundatænastan og sølugrundreglur
- móttøka, fyrireikandi søluarbeiði
- kundaleiklutur, viðskiftafólkaleiklutur, kundasløg (“typur”)
- sølusansir
UNDIRVÍSINGARHÁTTUR
Undirvísingin verður skipað sum fyrilestur, kjak og bólkaarbeiði. Dentur verður lagdur á, at luttakararnir eru virknir og við av fullum huga.
Undirvísingin verður givin av fólki við hollari fakligari vitan, praktiskum og frálæruligum royndum.


text:
Bookingskipan kan hjálpa tær at koyra tít virksemi. Hvat enn slag at útleigan tú hevur tørv á so er bookingskipan tað rætta amboði til tín.
Tú sparur tíð og pening við at læta tínir kundar booka-online.
Hotel
bed & breakfest
Summarhús
Hølir
Ein kundi kan booka hálvan dag.
Litir vísa hvat er ledigt og hvat er upptikið.
Kundin sær ein kalendara sum hann so kan bliða fram og aftur í fyri at finna eina lediga tíð.
Kundin sær prísin beinavegin sum tað kemur at kosta at booka við avgjøldum
Bookingskipan er responsive hetta merkir at ein kundi kan booka á eini mobil eind.
Sum útleigari kanst tú velja at hava eitt ella fleiri hotel.
Eitt ella fleiri rúm við ýmiskum prísum.
Útleigarin kan velja um hann vil hava eini teldupost boð tá onkur hevur booka.
Kundin fær eisini eini boð um booking, avbestilling ella broytingar umvegin teldupost.
Tú kan velja sum útleigari um tú vilt góðkenna eina booking ella vilt strika ella rætta hana.
Tú kan velja sum útleigari um kundin skal kunna gjalda online viða gjaldskortið ella tú heldur vil senda kundanum eina rokning.


text:
Tað ljóðaði í hátalarnum, at Simmer Dim hevði tilboð uppá smyrjubreyð í millum 12:00 – 14:00, so eg tonki, kanska eitt hugskot hjá News.fo og Norðoya Portalin at royna, nú eg var á veg til Danmarkar.
Komin inn í Simmer Dim, møtti eg einari vælupplagdari kvinnu, sum gav mær eitt borð og forkláraði mær matarskránna. Tey viðmæla 2-3 stykkir per fólk á matarskránni, so eg tonki, lat meg royna 2 stykkir, tað blivu hesu bæði:
Hin Káti Gríusrin við sellari & rabarbu
The happy Pig with Celery & Rhubarbs/Das glucklichen Schwein mit Sellerie & Rhabarber.
Epli við lambi & Bjarnarleyki
Potatoes with fena lamba & ram onions/Dartoffeln mit Lamm & Barlauch.
Gekk ein løta, so kom kokkurin og spurdi hvussu tað smakkaði og eg gav honum eitt stórt rós fyri matupplivilsi og eg vil gjarna viðmæla føroyingum, at fara og royna smyrjubreyðini í Simmer Dim um tey fara ein túr við Norrønu, tit vera ikki ónøgd. Píl upp frá News.fo og Norðoya Portalinum til Norrønu.
Her nakrar myndir tiknar við I-Phone, so tær kundi gott verið betri.
SáH


text:
Giftast
Ráð til dreymabrúdleypið
Sjálv brúðarvígslan er ókeypis, men tað kann lættliga gerast kostnaðarmikið at halda brúdleyp. Brúðarkjóli, klædningur, matur og hølisleiga er nakað av tí, ið skjótt kann fáa peningin at ganga undan.
Tí er tað umráðandi, at tit avgera, hvussu nógvan pening tit hava hug og møguleika at brúka til brúdleypið, áðrenn tit koma ov væl áleiðis við fyrireikingunum og fara at senda familju og vinum brúdleypsinnbjóðingina.
Yvirlit yvir útreiðslur
Tað er eisini eitt gott hugskot at fáa yvirlit yvir væntaðu útreiðslurnar tíðliga í tilgongdini. Á tann hátt síggja tit - svart upp á hvítt - hvussu nógv brúdleypið fer at kosta til samans. Yvirlitið er eisini eitt gott amboð hjá tykkum at brúka sum grundarlag, tá tit skulu raðfesta ymisku útreiðslurnar.
Sparið saman í góðari tíð
Samlaði prísurin fyri brúdleypið veldst sjálvandi um, hvussu tit raðfesta, og hvørji ynski tit hava. Vilja tit gera alt sjálvi við hjálp frá familju og vinum, ella ynskja tit tykkum eitt stórt brúdleyp við kokki, tónleiki og leigaðum hølum? Tykkara val og raðfesting avger endaliga kostnaðin.
Um tit spara saman til brúdleypið, økja tit møguleikan fyri at kunna halda júst tað brúdleypið, sum tit ynskja tykkum. Við roknaranum niðanfyri kunnu tit fáa eina ábending um, hvussu nógv og hvussu leingi, tit skulu spara saman fyri at fáa ráð til tykkara dreymabrúdleyp.
Soleiðis kunnu tit spara
- Ynskja tit at bjóða familju og góðum vinum, ella er gestalistin uppaftur longri? Talið á gestum hevur aloftast stóra ávirkan á samlaða kostnaðin.
- Ynskja tit at bjóða gestunum eina veitslumatskrá við 5 rættum, ella skal tað vera ein meira óformlig móttøka? Skal tað vera dansur og frí barr? Veljið ta loysnina, ið hóskar til tykkara pengapung.
- Biðið um tilboð til mat, blómur, myndatøku o.a. frá fleiri veitarum. Á tann hátt kunnu tit tryggja tykkum besta prísin.
- Ætla tit tykkum á brúðarferð, er tað eitt gott hugskot at ynskja tykkum pening í brúðargávu. Tað kann vera eitt gott ískoyti til ferðina.


text:
12. desember
12. desember er dagur 346 í árinum í gregorianska kalendaranum (dagur 347 um skotár er). 19 dagar eru eftir av árinum.
Hendingar[rætta | rætta wikitekst]
- 252 - Eqimachus verður tikin av døgum í Aleksandriu, tá ið Decius keisari ráddi.
- 1897 - Belo Horizonte, fyrsti planlagdi stórbýur í Brasil, verður settur á stovn.
- 1911 - Delhi tekur yvir frá Calcutta sum høvuðstaður India.
- 1918 - Estlenska flaggið verður vundið í stong fyri fyrstu ferð í Tallin.
- 1932 - Í sambandi við umbygging verður Haldarsvíkar kirkja endurvígd.
- 1941 - Seinni heimsbardagi: Bretland meldar kríggj ímóti Bulgaria. Ungarn og Romenia melda kríggj ímóti USA, og India meldar kríggj ímóti Japan.
- 1941 - Adolf Hitler boðar frá útrýming av jødum á fundi í Berlin.
- 1963 - Kenja fær fullveldi frá Bretlandi.
- 1964 - Forsætisráðharrin Jomo Kenyatta gerst fyrsti forseti Kenja.
- 1979 - Ímillum 300-600 fólk lata lív tá ein jarðskjálvti rakar Kolumbia og Ekvador.
- 1985 - Eitt flogfar brotlendir stutt aftaná fráferð í Nýfundlandi. Øll 256 umborð lata lív, harímillum vóru 236 floghermenn úr amerikanska herinum.
- 1991 - Russland fær fullveldi frá Sovjetsamveldinum.
- 2007 - Ólavur í Beiti setur Vágaportalin á stovn.
- 2012 - Norðurkorea eydnast at senda upp sín fyrsta fylgisvein (satelitt).
Føðingar[rætta | rætta wikitekst]
- 1863 - Edvard Munch, norskur listmálari (d. 1944)
- 1915 - Frank Sinatra, amerikanskur sangari (d. 1998)
- 1940 - Dionne Warwick, amerikonsk sangarinna
- 1949 - Bill Nighy, enskur sjónleikari
Andlát[rætta | rætta wikitekst]
- 2007 - Ike Turner, amerikanskur tónleikari (f. 1931)
- 2020 - Charley Pride, amerikanskur countrysangari (f. 1934)


text:
FØROYAR LESA
Í sambandi við átakið FØROYAR LESA fara vit í februar mánaði at leggja dent á lesing.
Hvønn morgun fara vit at brúka 20 minuttir til lesing. Tað gongur fyri seg soleiðis, at allir næmingarnir lesa samstundis.
Eisini fara lærararnir at hava upplestur, har øll fara at hoyra somu søgu samstundis.
Fyri at gera meira burturúr lesingini, fara vit at heita á foreldrini um at lesa fyri børnunum heima hendan mánaðin. Eisini fara vit at heita á næmingarnar um at lesa onkra bók heima.
Á heimasíðuni FØROYAR LESA er nógv áhugavert at finna. Far inn á heimasíðuna fyri at fáa íblástur. Trýsta á leinki niðanfyri


text:
Ein ferðavinna sum vit kunnu liva av og liva við
Ferðavinnan er eitt gott íkast til búskapin. Hon skapar nógv størv og er virkandi til vinnu í útjaðaranum. Ferðavinnan skal framhaldandi mennast við atliti til og virðing fyri sosialu, mentanarligu, náttúru og búskaparligu burðardygdini.
Rætturin at ganga í haga má í ferðavinnuhøpi samskipast soleiðis, at greitt er, hvørji rættindi og hvørjar skyldur ánarar og brúkarar hava. Um neyðugt mugu rættindini tryggjast í lóggávu.
Vit skulu hava eina ferðavinnu, sum vit kunnu liva av og liva við – kring allar Føroyar, alt árið.
– tí vil Framsókn hava haldføri – fyrst og fremst


text:
Team Rynkeby Føroyar byrjaðu sína ferð til París í gjár. Tey byrjaðu í Klaksvík, og á ferðini til Havnar, løgdu tey leiðina út á Toftir. Á Toftagjógv, uttanfyri Undirhúsið, skipaði Nes kommuna fyri móttøku.
Súni í Hjøllum, varaborgarstjóri, bar fram hesa heilsan.
Vegna bygdaráðið í Nes kommunu og fólkið her býr, vil eg fegin bjóða tykkum – TR-Føroyar súkklarunum, at vera hjartaliga vælkomin á vitjan her á Toftum, nú tit í dag eru byrjaði tykkara longu ferð til París, ein ferð, ið er útvið 1400 km. – Ein long og avbjóðandi fyrireikingartíð er nú av, og nú er ein long, avbjóðandi og spennandi ferð fyri framman.
Team Rynkeby er altjóða vælgerðartiltak, sum á hvørjum ári síðan 2002 hevur súkklað til París við tí endamáli at savna inn pening til børn við krabbameini og/ella lívshættisligum sjúkum.
Hetta sera góða átak hevur fingið alsamt dyggari undirtøku millum fólk. Á fyrstu ferðini í 2002 vóru 11 súkklarar og eitt hjálparfólk. Nú fevnir átakið um øll Norðurlond, og tá ið øll um vikuskiftið seta kós ímóti París, er talan um umleið 1900 súkklarar og 450 hjálparfólk. Vit tosa um 48 lið úr 7 londum. Ùr Føroyum luttaka umleið 50 súkklarar og 10 hjálparfólk.
Fyrsta árið (í 2002) gav innsavningin hjá súkklarunum útvið 40.000 kr, meðan tað í fjør vóru innsavnaðar umleið 65 mió. krónur, harav 1,2 mió. krónur úr Føroyum. Í 2017 kundi felagsskapurin upplýsa, at samanlagt hesi árini er innsavnaðar 273 mió. kr. í Norðanlondum. – Eitt veldugt íkast til bardagan móti krabbameini, sum enn hevur brúk fyri gransking, nýggjari vitan og nýggjari viðgerð.
Eri sannførdur um, at orsøkin til, at tiltakið hevur fingið so dygga undirtøku í fólkinum, er, at felagsskapurin leggur dent á og hevur hildið fast við, at súkklararnir hava so bjørt og góð grundvirðir, ið byggja á 3 súlur:
At gera nakað sunt og gott fyri seg sjálvan
At gera nakað gott fyri onnur
At hava ein góðan og gevandi sosialan felagsskap
Góðu luttakarar! Vit hava stóra virðing fyri tykkum og tykkara luttøku, tykkara stóra og mangan sera krevjandi arbeiði og íkasti. Vit eru takksom fyri, at tit vilja umboða Føroyar og føroyingar so væl í hesum góða altjóða tiltaki.
Við hesum fáu orðum vil eg vegna borgararnar í Nes kommunu ynskja tykkum blíðan byr og Guðs signing á ferðini til París


text:
Stuðulsavtalan við RSF heldur fram
Róðrarsamband Føroya ger eitt stórt arbeiði um allar Føroyar og sigast kann, at okkara tjóðarítrótt er í góðum sjógvi.
Í alt hava 119 manningar teknað seg til FM róðrarnar í ár og er hetta met. Eldsálir í nevndini hjá Róðrarsambandi Føroya, eins og í feløgunum runt um alt landið hava megnað at skapt hendan stóra áhugan fyri kappróðrinum aftur og serliga síggja vit hetta aftur í barnaróðrinum, sum er serliga væl mannaður í ár.
Kemilux og RSF halda áfram við góða samstarvinum
Samstarvið riggar avbera væl, og fegnast vit um, at vera partur av at skapa karmarnar um kappróðurin og viðlíkahald av útgerðini, ið verður brúkt til stevnurnar kring landið.
Vit ynskja øllum róðrarfeløgum og íðkarum bestu eydnu hetta komandi kappingarárið.


text:
Vegna ov lítla undirtøku hevur nevndin í TSF í dag avgjørt at avlýsa kappingina í ár.
Nevndin í Tórshavnar Súkklufelag hevur í dag avgjørt ikki at skipa fyri árligu etapu súkklukappingini, Volvo Kring Føroyar.
- Torkil Veyhe, ið aftur í ár var favorittur at vinna kappingina, hevur givið avboð. Hann skal í næstum luttaka í Post Cup Nord, og vit skilja væl hansara avgerð, sigur TSF í einum stuttum tíðindaskrvi, ið er sent til fjølmiðlarnar.
Avgerðin at avlýsa hevur ikki beinleiðis nakað at gera við avgerðina hjá Torkil, men heldur tann, at luttøkan í ár ikki er so góð.
Nevndin harmast støðuna. Tey, ið hava goldið fáa mail og peningin afturfluttan í næstum, sigur Gunnar Dahl-Olsen, nevndarlimur í Tórshavnar Súkklufelag.


text:
Wikipedia:Hendingar/29. apríl
Hin 29. apríl: Altjóða Dansdagur
- 1770 - Bretski rannsóknarfarin James Cook siglir inn í Botanyflógva, sunnaliga á eysturstrondini í Avstralia. Hann lýsir nýfunna landið sum bretskt land.
- 1916 - Uppreistur ímóti bretsku stjórnini í Írlandi, sum byrjaði um páskirnar 1916, hevur miseydnast. Uppreisturin vardi bert í seks dagar.
- 1945 - Adolf Hitler giftist Evu Braun (myndin) í einum bunkara í Berlin.
- 1992 - Ófriður tekur seg upp í Los Angeles, USA. 53 fólk lata lív næstu tríggjar dagarnar, og fleiri hundrað bygningar verða oyðilagdir.
- 2006 - Norðoyatunnilin letur upp fyri ferðslu.
Leiðbeining[rætta wikitekst]
Á hesi síðu skulu helst bert vera tríggjar hendingar, ið verða skrivaðar stutt og í punktformi, danska Wikipedia hevur bert 3 hendingar fyri hvønn dagin, ið sæst á forsíðuni, tann enska hevur fimm hendingar og tann norska hevur uppaftur fleiri hendingar. Tað má bara vera upp til tann ið skrivar her at meta um, hvat ið passar best, men ikki ov nógvar hendingar. Hendingarnar skulu eisini kunna finnast aftur í greinini fyri dagin, og tað eigur at vera talan um týðandi hendingar fyri dagin.
Harumframt kunnu merkisdagar skrivast ovast (t.d. ólavsøka fyri 29. juli). Ein viðkomandi mynd skal eisini vera við her fyri at ímynda eina av hendingunum, hon skal bert vera 80 pixel (px) til støddar.


text:
Fyrilestur um tráeltan (stalking) við høvundanum og fyrilestrahaldaranum, Eydis Dali, mikukvøldið 06.10.21 kl. 20.00
Fyrilesturin #StopStalking snýr seg fyrst og fremst um tráeltan/stalking. Eydis sigur frá, hvat tráletan veruliga er, sett saman við hennara egnu royndir sum offur fyri tráeltan.
Endamálið hjá Eydis er at varpa ljós á fyribrigdið, stalking ella tráeltan og at kunnað um, hvørjar avleiðingar brotsgerðin hevur, og hvar ein kann leita sær hjálp, tá ein er fyri tráeltan.
Eydis greiður frá, hvussu hon bardi seg úr fastatøkum tráeltarans og um, hvussu hon megnaði at venda hesa ræðuligu uppliving til eina mennandi uppliving og søgu.
Harumframt er hennara vón, at hon við fyrilestrinum kann geva øðrum íblástur til at venda eini ræðuuppliving í lívi teirra til nakað jaligt. “Tað kann vera einsligt at vera offur fyri tráeltan, men tú er ikki eina”, sigur Eydis Dali.
Tiltakið er samstarv millum Føroyahúsið, Kvinnufelagið í Keypmannahavn og Eydis Dali.
Kafein verður opin.
Kostnaður 50 kr.
Til ber at gjalda við dyrnar.


text:
Monday, December 2, 2013
Fjalir er føroyska uppskotið til Norðurlandaráðvirðislønina í bókmentum
Savnið Fjalir eftir Tórodd Poulsen er føroyska uppskotið til Norðurlandaráðsvirðislønina í bókmentum 2014. Tað kom út í 2013 á Forlagnum í Støplum, og træprentini eru prentað á Steinprenti í Havn. Inger Smærup Sørensen hevur týtt yrkingarnar til danskt í samband við tilnevningina. Fjalir er sett saman av 33 yrkingum og 33 myndum, ið viðmerkja hvørt annað, og eru knýtt at hvørjum øðrum. Heitið á savninum sipar bæði til tilfarið, ið prentini eru gjørd úr og til tað at fjala, sum er gjøgnumgangandi evni í bæði yrkingum og myndum. Tilvera, trúgv, samfelagsviðurskifti, list og mál eru temu, ið verða viðgjørd í savninum, og tónin kann vera bæði speiskur, skemtandi, álvarsligur, grundandi og syrgin. Botnurin í myndunum er oftast ítøkiligir gerandislutir sum skip, súkklur og urtapottar, ið saman við orðunum fáa nýggjan týdning. Tóroddur Poulsen er tann visuelli yrkjarin, ið megnar at samanseta myndir og yrkingar, so tær fullfíggja hvørt annað.
(KP)
Posted by Listin at 10:46 PM


text:
Volvo við nýggjum búmerki Seinasta árið hava vit sæð nógvar bilframleiðarar broyta sítt búmerki, nevnast kunnu t.d. Nissan, Kia, Peugeot og Renault. Nú er túrurin komin til Volvo. Nýggja Volvo búmerkið fylgir sama trendi sum hjá hinum bilframleiðarunum, búmerkið er gjørt meira einfalt. Niðanfyri sæst søgan hjá Volvo búmerkinum frá byrjan til nú.
Seinasti bilframleiðarin at kunngera eitt nýtt búmerki er Renault. Hetta er 9. útgavan av búmerkinum síðan 1925. Núverandi búmerki er sniðgivið í 1992 og fekk eina snið uppfrískan í 2015.
Nú hevur Nissan eisini fingið nýtt búmerki Fyrst Kia, so Peugoet og nú Nissan. Øll hesi bilmerkini hava í ár fingið sær nýtt búmerki Niðanfyri ber til at síggja allar útgávurnar, heilt aftur til 1933
Nýggja búmerki er tekna av Peugeot Design Lab, og hetta er ikki fyrstu ferð at Peugeot broytir búmerki. Sí allar útgávurnar av búmerkinum á myndini niðanfyri
KIA hevur fingið nýtt búmerki KIA hevur fingið nýtt búmerki, og hetta var hátíðarhildið við stórfingnari framførslu har búmerki var avdúka. Sí film av framførsluni niðanfyri og les meira um búmerki her.


text:
Í gomlum døgum, ja, vit kunnu siga inntil fyri 25-40 árum síðani vóru í bygdum altíð nøkur fólk, sum hildu meira av at ganga um og biðja enn arbeiða fyri kost og klæðir. So við Húsa-Pæturi.
Einaferð um vetrartíð kom Pætur til Mikladals. Hann var væl tikin ímóti og fekk ull og kjøt o. a., hvar hann kom. Ullin hevði tá í tíðini mest virði, og tí fekk hann minst av henni, men hann var kortini líka fróur, tí skuldi sannleikin sigast, so hevði hann ongan óføran lyst til ull. Hon skuldi jú arbeiðast til, og arbeiði hugaði honum einki. Tí takkaði hann enn meira hjartaliga fyri kjøtið og hvat annað, ið honum var unt, heldur enn fyri ullina.
Eftir at hava gingið frá húsi í hús kom Pætur at enda til tey seinastu í bygdini. Hann legði við tað sama til merkis, at yvir grúgvuni hingu nøkur pør av hosum. Hann var ikki seinur at biðja húsfrúnna um eitt par; tá vildi verið gaman í hjá honum, tí so slapp hann frá stríðinum við at virka ull sjálvur til einar hosur. - Men konan í húsinum svaraði honum, at hosur kundi hann ikki fáa. Harímóti kundi hann fáa so mikið av ull, at einar hosur kundu virkast úr henni. Hetta svar dámdi Pæturi lítið. Og hann lovaði, at í longdini skuldi hon fáa at síggja, at ikki var gott at sýta honum eina bøn.
Eftir henda dag kom altíð ein bláur blettur á hvørt hosupar og hvørja troyggju, ið virkað var í hesum húsum. Hann, ið greitt hevur frá hesi søgn, hevur hoyrt sagt, at hetta skuldi vera púra satt. Og av hesum orsakað kundu tey í húsinum, sum sýtt høvdu Pæturi hosur, ikki fáa so nógv av peningi frá handlinum fyri ullvørur teirra sum onnur. Fyrst eftir langa tíð fór tann blái bletturin so við og við burtur.
Andreas Weihe: “Søga og søgn”, 1933


text:
Tryggari at innrita í Netbankan
Nýggj trygdarkrøv frá ES hava við sær, at trygdin í Netbankanum verður økt tann 14. september. Í tí sambandi eru tvær broytingar, ið ávirka teg:
- Tú skalt bæði brúka loyniorð og NemID-lykil, tá ið tú ritar inn í Netbankan. Brúkar tú "Gomul innritan", skalt tú bæði brúka loyniorð og einnýtiskotu, sum verður send til títt telefonnummar.
- Ert tú privatkundi, verður tú sjálvvirkandi útritaður úr Netbankanum, um tú hevur verið óvirkin í 5 min. Ert tú vinnukundi, verður tú útritaður eftir 30 óvirknar minuttir.
NemID-lyklaappin ger tað lættari at brúka Netbankan
Um tú hevur NemID-lyklaappina á telefonini, er tað lættari at rita inn í Netbankan. Appin er eins trygg og vanliga lyklakortið, og tú sleppur undan at hava kortið við tær. Les meira og tak appina niður her.
Til tín, ið brúkar "Gomul innritan
Av tí at einnýtskotan verður send til títt telefonnummar, er tað umráðandi, at rætta nummarið er skrásett hja okkum.


text:
Um okkum
Mótaklæðir og -skógvar til kvinnur og menn
Okkara handil lat upp tann 1. oktober í 1998 av Kirstin og Sigfríður Vørðhamar. Vit seldu klæðir til konufólk, mannfólk og børn. Eisini seldu vit skógvar og tógv.
Í 2013 yvirtók Bettina Toftegaard handilin, har hon tók yvir við sama stevi.
Í september 2019 varð handilin nýrenoveraður, og 1. oktober 2019 lótu vit handlin upp við nýggjum sniði.
Í dag hava Bettina og dótturin Jastrið handilin saman.
Vit selja mótaklæðir og mótaskógvar til konufólk og mannfólk. Okkara handil er á tremur við lekkrum klæðum, og vit eru altíð til reiðar at hjálpa tær at finna røttu samansetningina.


text:
Á arbeiðsplássum, sum hava fimm ella fleiri starvsfólk, kunnu starvsfólk velja álitisfólk, sum er umboðið hjá arbeiðsfólkinum. Álitisfólk skulu hava kunning um serligar broytingar á arbeiðsplássinum. Álitisfólkið er partur av eini álitismannaskipan, og hevur serliga verju mótvegis uppsøgn. Á arbeiðsplássum við meir enn 20 starvsfólkum, kunnu trivnaðarumboð eisini veljast. Føroya Arbeiðarafelag miðjar eftir, at øll álitisfólk skulu ígjøgnum eina útbúgving fyri álitisfólk og nevndarlimir.
Endamálið við álitisfólki og trivnaðarumboðum er at skapa trygd, trivnað og menning á arbeiðsplássum, at stimbra sosialt samanhald, og stimbra áhugan hjá starvsfólki og leiðslu fyri teimum arbeiðsuppgávunum, sum áliggja.
Høvuðsendamálið við álitisfólkaskipanini er, at limirnir í Føroya Arbeiðarafelag hava álitisfólk, sum:
- tala søkina hjá arbeiðsfólkunum mótvegis arbeiðsgevaranum
- arbeiða fyri góðum arbeiðsumstøðum
- ansa eftir, at arbeiðsgevarin heldur galdandi sáttmálar og -lógir
- hava neyðuga kunning um tiltøk, sum ætlanin er at fremja, og sum kunnu hava ávirkan á arbeiðsumstøðurnar
Viðvíkjandi trygdar-og heilsuviðurskiftum verður víst til galdandi arbeiðsumhvørvislóg. Arbeiðsgevarar skulu bera so í bandi:
- at arbeiðsumstøðurnar eru soleiðis skipaðar, at minst møguligur vandi er fyri strongd millum arbeiðsbólkini
- at tiltøk tiltøk verða framd, sum skulu tryggja gott samstarv millum leiðslu og arbeiðsfólk, og innanhýsis millum arbeiðsfólkini
- at happing ikki fer fram á arbeiðsplássinum
- at møgulig kærumál um heilsu- og trivnaðarviðurskifti beinanvegin verða tikin upp, og verða viðgjørd millum leiðslu, álitisfólk og trygdarumboð
- at neyðug tiltøk verða framd fyri at bøta um viðurskiftini, um tað vísir seg at tey viðurskifti, sum nevnd eru, ikki eru nøktandi.
- at trivnaðarumboðini í arbeiðstíðini fáa høvi til at leggja til rættis sosial tiltøk, uttan lønarmiss, tó so at tað tarnar arbeiðnum sum minst. Hesi tiltøk kunnu eisini liggja uttanfyri arbeiðsplássið


text:
Tíðindi
Handverkarafeløg havt aðalfund
Vága Handverkarafelag hevði ársfund týsdagin 16. mars 2021 kl. 19.
Poul Johannes Svabo, ið hevur verið formaður síðan 1997 og til í dag burtursæð frá 2007 til 2011, takkaði fyri seg og stillaði ikki uppaftur.
Nýggjur limur í nevndini er Robert Bernhardson, Miðvági.
Nevndin skipaði seg við Jóhannus Olsen sum formanni og Jón Joensen sum næstformanni.
Hinir í nevndini eru Jóannes Rasmussen, John Simonsen og Robert Bernhardson.
Klaksvíkar Handverkarafelag hevði aðalfund 17.mars 2021, og varð sama nevnd afturvald og skipaði seg við Tryggva Gunnarstein, sum formanni og Heina Heinesen, sum næstformanni.
Hinir nevndarlimirnir eru Birgir Joensen, Fróði Thomasen og Hildebrand Andreasen
Tiltakslimir eru Andreas Andreasen og Agnar Josephsen.
Skrivari Erling Petersen
Vestmanna Handverkarafelag hevði ársaðalfund 20. mars 2021.
Sum vanligt møttu umleið ein fjórðingur av limunum til fundin. Marner Seloy, Fríðbjørn Seloy og Hjalmar Ingebriksen stóðu fyri vali og vórðu afturvaldir.
Suni Simonsen, formaður, Marner Seloy, næstformaður, Janus Jensen, skrivari og Fríðbjørn Seloy og Hjalmar Ingebrigtsen eru nevndarlimir.
Fuglafjarðar Handverkarafelag hevði ársaðalfund á Muntra 16. mars 2021.
Á skránni var millum annað formansval og val av einum stjórnarlimi.
Formaðurin, Jóhan Hansen og stjórnarlimurin, Agnar Lassaberg vórðu báðir einmælt afturvaldir.
Nevndin í Fuglafjarðar Handverkarafelag er:
Jóhan Hansen, formaður
Jann F. Hansen, næstformaður
Jan Dam Vang, skrivari
Agnar Lassaberg, nevndarlimur
Petur við Gjónna, nevndarlimur
Eykalimir eru Jákup Eliassen og Finnur Eliassen


text:
Ókeypis tiltak um Patent & Copyright í Kongshøll 19. mars kl. 14-17
At fáa patent fyllur oftani nógv hjá uppfinnarum av nýskapandi vørum. Nógv orka og peningur er løgd í at menna vøruna, og tað er týdningarmikið, at ongin stjelur hugskotið. At fáa sær patent kann tó vísa seg at verða sera dýrt. Spurningurin er eisini, hvat uppfinnarin skal gera, um hann varnast, at vøran verður kopierað.
Rasmus Bjerring Offersen, uppfinnara-ráðgevi hjá Danmarks Teknologiske Institut, kemur at greiða frá tilgongdina hjá uppfinnarum í samband við at verja vøruna.
Hoyr eisini persónligar søgur hjá uppfinnarum – eisini tá tað ringasta hendir – at vøran verður kopierað.
Tónleikavinnan hevur verið undir stórum trýsti seinastu árini. Tað er ómakaleyst hjá brúkarum, at taka løg ókeypis niður av netinum og tónleikur verður spældir allastaðni í almenna rúminum. Hvussu tryggjar tónleikavinnan sær, at tónleikarar fáa inntøkur fyri sína tónlist?
Kaspar Lindhardt, løgfrøðingur hjá KODA, kemur at greiða frá rættindi hjá tónleikarum.
Føroyska filmsvinnan er í stórari menning og verður alsamt meira yrkislig. Eitt dømi er føroysku stuttfilmurin ‘Ikki illa meint’ hjá Andrias Høgenni, sum vann Robert-heiðursløn fyri besta stuttfilm í Keypmannahavn í januar 2020. Tað er sera nógv løgfrøðislig viðurskifti hugsast skal um, tá farið verður undir filmsframleiðslu.
Katrine Schlüter Schierbeck, juristur hjá The Law Factory, kemur at greiða frá rættindi, sum filmsframleiðarar skulu tryggja sær, tá teir fara undir at gera eina filmsframleiðslu.
Katrine Schlüter Schierbeck arbeiðir sum advokatur fyri donsk og skandinavisk films/sjónvarps-framleiðslufeløg. Seinastu projektini, sum hon hevur arbeitt við eru ‘The Kindness Of Strangers’, ‘Distant Sound Of Barking Dogs’, ‘Ser Du Månen, Daniel’, ‘Forhøret/the Interrogation’, ‘Fred Til Lands/Deliver Us´.
í stegðinum bjóða vit kaffi/te og okkurt leskiligt til góman.
Aftaná framløgurnar kunnu tit práta við serfrøðingarnar og og fáa tykkum víni/øli/cider afturvið.
SEINASTU TÍÐINDI
Næsta freist at søkja um stuðul er 26. oktober
Sí meira um stuðulsmøguleikarnar her: https://vinnuframi.fo/studul
…


text:
Mikudagin 24. mars kom Magnus Heinason inn av sínum seinasta túri fyri Havstovuna. Í februar og mars samtrolaði hann við Jákup Sverra á yvirlitstrolingum á Landgrunninum, og síðan gjørdi hann yvirlitstrolingar á Føroyabanka. Nú er hann liðugur við sína seinastu uppgávu og liggur í Vestmanna, meðan bíðað verður eftir boðum frá myndugleikunum um, hvat víðari skal henda við honum.
Í hesi 40 árini, ið Magnus Heinason hevur verið rannsóknarskip, hevur hann savnað inn nógva vitan um tilfeingið og tað sum fyriferst undir vatnskorpuni í okkara havøki. Vitan, sum okkara samfelag og vinnan ikki høvdu kunnað verið fyriuttan. Skipið hevur verið við til at savna inn vitan um fiskastovnar, sum bæði hevur verið grundarlag undir umsiting av stovnunum, og sum hevur verið virðismikið í samráðingum um býtispartar av uppsjóvarfiski, sum vit eiga saman við øðrum. Eisini hevur skipið givið okkum vitan um sjógvin og vistskipanirnar, sum m.a. verður brúkt fyri at skilja tær náttúrugivnu broytingarnar í føðiviðurskiftum og fiskastovnum.
Tann stak dugnaliga manningin, sum øll árini hevur verið við Magnus Heinason, hevur støðast væl, og nú Jákup Sverri hevur tikið yvir, heldur manningin fram í teimum nýggju umstøðunum. Tó, sum náttúrligt er, so fara fólk frá fyri aldur, tá tann tíðin kemur, og nú Magnus Heinason gavst, eru nakrir samstundis givnir fyri aldur. Her er merkisvert, at Dánjal Jákup Lydersen, skipari á Magnusi Heinasyni, mynstraði við Magnus Heinason fyrsta túrinum í 1981 og hevur sostatt fylgt skipinum øll hesi 40 árini. Hann segði seg úr starvi seinasta vetur, men játtaði tó av vera skipari, nú Magnus Heinason skuldi samtrola við Jákup Sverra.
Havstovan vil hervið takka øllum, sum hava siglt við rannsóknarskipinum Magnusi Heinasyni hesi 40 árini, og ynskir samstundis manningini á nýggja rannsóknarskipinum Jákup Sverra blíðan byr.


text:
Umvegis vevlysingar.fo kanst tú við nøkrum fáum klikkum umsita allar tínar lýsingar á Føroya mest vitjaðu heimasíðum, umframt á fleiri uttandura talgildum skíggjum kring landið.
» Netlýsingar
Myndalýsingar á Føroya størstu netmiðlum
» Lýsingaskíggjar
Átta lýsingaskíggjar, staðsettir í Havn, Klaksvík og Runavík
» Starvslýsingar
Sjónligasta savning av leysum størvum í Føroyum
» Kunngerðir
Tín kunngerð við boðum um tiltøk, avlýsingar ella annað sum skal út skjótt og lætt
» Lýsingagreinar
Tín grein í Føroya mest lisna tíðindastreym
» Smálýsingar
Mynd og stuttur tekstur, sum ein og hvør kann snikka til. Einfaldasti lýsingaháttur í Føroyum
Lýsingar á portal.fo í løtuni
Samband
lysingar@portal.fo


text:
Frásagnir
- The Pioneers charitable response to the loss of the Nýggjaberg
- Á slóðini hjá niðurdottnum Junkers 88
- Russiskur admiralur vitjar undir seinna heimsbardaga
- Fyrsta blaðið av “The Pioneer” kom út í Føroyum
- Stella Maria rekur á land uttanfyri Fleetwood
- Toftir av loftverjustøð við flogvøllin
- Túrur hjá the Pioneers til Vestmanna í 1943
- Bretskur hermaður sendi soninum føroysk klæði
- Biograf- og dansibarakkir frá bretum
- Antennustøð uppi á Egg í Sørvági
- Chester Camp
- Gróthúsið við Skipá í Sørvági
- Austerlitz álopin á Skálafjørðinum
- Kavbátagørn á Skálafjørðinum
- Sjáldsom mynd komin undan kavi
- Barakkir á Bakka í Sørvági
- Í sigling fyri bretar undir krígnum
- Bretskur hermaður jarðaður í Sandavági
- Sonevnd Homer- & Fixer Service støð frá Seinna heimsbardaga
- Fyrilestur um bretsku verjuskipanina áðrenn og undir krígnum
- Skuggin av enskari rósu skal fella á gravsteinin
- Fólkadrápið Holocaust hevði eisini árin á føroyska samfelagið
- Ráðharri í bretska parlamentinum í London vitjaði Krígssavnið 10. mars 2015
- 75 ár síðan Føroyar vórðu hersettar
- Arktisk kommando á Krígssavninum
- Fyri faðirleys
- Í nærum 80 ár helt familjan at John Nicholls var horvin á sjónum


text:
Netbankin sum app
Hvønn kann eg ringja til fyri at fáa vegleiðing til Netbankan sum app?
Tú ert altíð vælkomin at ringja til Kundatænastuna á telefon 330 330 fyri at fáa hjálp til Netbankan á smarttelefonini. Um tær tørvar hjálp til uppseting av tíni fartelefon, ring so til tín televeitara.
Hvussu fái eg netbankan á fartelefonina?
Tú skalt harafturat taka niður eina ókeypis BankNordik Netbanka app. Leita eftir netbanki í Apples App Store ella Google Play. Vel appina við føroyska flagginum ovast í høgra horni.
Kann Netbankin sum app nýtast á tráðleysum neti/WiFi?
Ja, tú kanst innrita í Netbankan sum app og brúka funkurnar á tráðleysum neti og WiFi.
Kann eg broyta loyniorð og brúkaranavn?
Hvat skal eg gera um eg havi gloymt mítt brúkaranavn?
Hvat skal eg gera, um eg havi gloymt loyniorðið?
Hvussu innriti eg í Netbankan sum app?
Hvussu innriti eg í Netbankan sum app við fingramerki?
Nú er tað vorðið uppaftur lættari at brúka Netbankan á snildfonini. Les meira um, hvussu tú ritar inn í Netbankan sum app við fingramerki her.
Eg havi fingið nýtt telefonnr. Hvussu broyti eg hetta, soleiðis at eg fái sms loynitølini frá Netbankaum sum app á røttu telefonina?
Hvat slag av telefon skal eg hava fyri at kunna innrita í Netbankan sum app?
Ber til at nýta Netbankan sum app á iPad og Android Tablet?
Ja, Netbankin sum app kann nýtast á bæði iPad og Android Tablet. Tá tú gert flytingar, skalt tú hava í huga, at váttanin kemur á ta fartelefonina, ið er skrásett í sambandi við Netbankan sum app.
Hvør kann fáa Netbankan sum app?
Netbankin sum app er ætlaður privatkundum, og neyðugt er, at tú hevur eina netbankaavtalu við BankNordik frammanundan, um tú vilt nýta allar funkurnar í Netbankanum sum app.
Hvat kostar Netbankin sum app?
Netbankin sum app er ókeypis at heinta og í flestu førum at nýta. Kostnaður verður tó tikin fyri tær tænastur, sum annars eisini kosta í Netbankanum. Ver varug/ur við, at tú rindar fyri internetsambandið, um tú ikki ert á WiFi. Telefeløgini kunnu upplýsa um kostnað í hesum sambandi.
Er tað trygt at brúka Netbankan sum app?
Ja. Netbankin sum app er trygdargóðkendur hjá eini uttanhýsis trygdarfyritøku og hevur fingið hægstu ummæli fyri trygd.


text:
Hotel Havgrím er óformelt og avslappað við persónligari og nærlagdari tænastu í einum avbera vøkrum og sjáldsamum umhvørvi beint við sjóvarmálan. Húsini eru umbygd við virðing og alski til upprunastílin, eins og dentur er lagdur á, at innbúgvið hóskar til søguna og tætta bandið millum staðsetingina, náttúruna og havið.
Starvsfólk okkara hjálpa fegin við tí, sum tygum hava tørv á. Um tað eru eyka koddar, ein kaffimunnur ella ein bílegging av borði á eini mastovu í býnum, so eru vit til hjálpar. Vit vilja gera okkara besta soleiðis, at tygum fáa eitt ógloymandi uppihald í okkara vakra og søguliga heimi.
Havgrím er umgyrt av náttúru og sjógvi og er altíð eina vitjan vert, bæði taið tað stendur í klettin, ella tað runar í taranum ella uppgangur skolar niðan í garðin.


text:
IRF heitir á allar borgarar í limakommununum um at fáa sær ruskstativ til húsarhaldsruskið – til frama fyri bæði umhvørvi og ruskinnsavnarar.
Reglugerð
• Hav posan í stativi – so fuglur/ketta/rotta ikki kemur at
• Hav stativið sjónligt og hægst 20 metrar frá atkomuvegi
• Hav trygga og ljósa gonguleið til stativið
• Posin má hægst viga 20 kg fullur – lat einki spískt ella hvast í
• Lat stativini standa saman, har fleiri íbúðir eru á somu ogn
Góð ráð til tín, sum ikki fært posarnar at røkka til:
• Nýt ikki posarnar til annað enn ruskstativið – annars fert tú at mangla
• Skil pappír og papp frá, t.d. allar smáeskjur frá húsarhaldinum – nýt hvíta IRF-posan til hetta
• Skil konservesdósir og annað smátt jarn frá – lat hetta í jarnbingjuna á endurnýtsluplássinum
• Skil elektronikk og leidningar frá – lat hetta í reyða IRF posan ella á endurnýtsluplássið
• Skil serliga dálkandi burturkast frá – lat hetta í reyða IRF posan ella á endurnýtsluplássið


text:
Concept II
Showing all 4 results
-
Select options
HRM Carmin PulsbeltiGarmin pulsbelti - HRM DUAL ANT+ Bluetooth. Kan nýtast til PM4 & PM5 display á eini Concept II 595,00 kr.
-
Select options
Concept II – GólvmottaRógvimotta undir tína Concept II - venjur gólv og forðar fyri at maskinan glíður eftir gólvinum. H4 mm L250 cm x B80 cm. 795,00 kr.
-
Select options
Concept II – VenjingarætlanEin venjingarætlan til Concept II: Burn Fitness hevur hópin av góðum rógvarum ið framleiða rógvi programmir. Tú fart eina venjingaræltlan sum hóskar til tín á tí støði tú ert á. Vit kontakta teg beinavegin tú keypur eina venjingarætlan, soleiðis vit fáa snikka hana til títt endamál. 950,00 kr.
-
Select options
Concept II Model-D PM5Ynskir tú heldur ein faktura at gjalda eftir, skriva so til - berg@burn.fo 13.725,00 kr.


text:
Í Vági er sonevnd Ljósfest og tiltøk eru alla hesa vikuna. Hetta er í samband við, at 100 ár eru síðani at vágbingar, - sum teir fyrstu í landinum, fingu streym. Hetta var tá verkið í Botni varð bygt.
Leygardagin 16. oktober verður stórt tónleika tiltak á Ljósfestini í Vági. Byrjað verður kl. 16.00 í tjaldinum hjá kommununi, har Uni Debess, Trónd og Lív og Poul Hammer spæla tónleik til klokkan nærkast 18.00.
Kl. 18.30 fer Levi Mørk, formaður í Mentamálanevndini hjá Vágs kommunu at heiðra mentafólkum, fyri serstøk avrik gjøgnum tíðina.
Kl. 19.00 verður pallurin í miðbýnum tikin í nýtslu, har Robert McBirnie leggur fyri. Og hvønn tíma fram til miðnátt verður eitt nýtt tónleikanavn á pallinum. Hetta leygarkvøldið fara hesi at trína á pallin, umframt Robert McBirnie:
Kl. 20.00 Hanus G
Kl. 21.00 Georg eystan á, Ronnie Nielsen og Rúna á Heygum
Kl. 22.00 Eyðun Nolsøe
Kl. 23.00 Ingi Poulsen og Danny Baldursson
Kl. 00.00 Hjarnar
Meðan tónleikur er á pallinum verða Gissur S. Patursson og Sonne Smith frásøgumenn. Eisini kemur Gissur at diska á kvøldinum.
Sostatt er lagt upp til ein tónleikaríkan leygardag í Vági, sum byrjar kl. 16.00 0g endar við hittunum hjá Hjarnar kl. 01.00. Eftir tónleikin í miðbýnum er høvi at leggja leiðina til Jugga, har livandi tónleikur er frá kl. 00.00 til 04.00.
Tilber at lesa alla skránna á Ljósfestini her.


text:
Jens Davidson, 1803-1878
„Hann var føddur í Suðuroy í 1803. [Hjá] Svabo í Pæsastovu … lærdi Jens Davidson bæði at skriva, lesa og rokna. Bara 14 ára gamal kom hann á amtskrivstovuna at arbeiða, og í hesum skrivarastarvi sat hann alt sítt lív – og álitismaður var hann við lít. … Ikki hevur Jens Davidson skrivað nógv, sum hevur bókmentaligt virði. [H]ann hjálpti Schrøteri við „Mattheus-týðingini“, og í 1832 skrivar hann til Bíbliufelagið, sum gav „Mattheus“ út, og sigur, at hann hevur týtt Markus evangeliið, sum hann býður felagnum til útgávu, men Bíbliufelagið sigur seg undan og vísir til, hvussu vánaliga móttøku umseting Schrøters fekk í 1832. Jens Davidson kemur harafturímóti at standa sum hin lívgandi andin, sum altíð var til reiðar at veita eina hjálpandi hond, og hann hevur tryggjað sær sess í bókmentasøgu okkara, tí at hann tók stig til at stovnseta Føroya Amts Bókasavn (nú Landsbókasavnið), sum var sett a stovn í 1828. … Jens Davidson doyði í 1878.“
Bókmentasøga I – Frá landnámi til Hammershaimb. (1980). Árni Dahl. (S. 73-74). Tórshavn: Forlagið Fannir


text:
Landsbókasavnið
- bókasavnstænasta til lesandi og granskarar á Setri
Landsbókasavnið er okkara tjóðbókasavn og universitetsbókasavn og hevur sum høvuðsbókasavn til uppgávu at fremja útbreiðslu av kunnleika, vitan og upplýsing í landinum.
Móttøkan letur upp kl. 10:00 og bókaørður er tøkur tá móttøkan er opin
Lesandi, undirvísarar og granskarar eru millum mest týðandi brúkarar Landsbókasavnsins. Landsbókasavnið er ført fyri at fáa til vega tað mesta av lestrartilfari og ískoytislesnað til henda málbólkin.
Tá talan er um føroyskt tilfar, er álagt Landsbókasavninum sum tjóðbókasavn at savna allar føroyskar bókmentir og um gjørligt alt, sum er skrivað av bókmentum um Føroyar og av føroyingum.
Landsbókasavnið hevur eisini eina handritadeild við handritum og skjølum eftir føroyskar høvundar og við handritum, ið annars lýsa føroyska bókmentasøgu, mentan og siðsøgu.
Leiting eftir bókmentum fer fram á leitisíðuni bokasavn.fo, sum er at finna á heimasíðuni hjá Landsbókasavninum www.flb.fo.
Vísindabókasavnstænasta
Landsbókasavnið veitir vísindabókasavnstænastu í samstarvi við m.a. Setrið. Her er serliga vert at nevna tænasturnar við vísindaligum greinum og e-bókum í savninum E-feingi (efeingi.fo) og handbøkurnar og greinasøvnini í EBI (ebi.fo).
Greinar í føroysku bløðunum (til og við 1999) og í fleiri tíðarritum eru atkomiligar í Føroyska blaðsavninum (tidarrit.fo).
So hjá teimum, sum hava brúk fyri lesitilfari ella upplýsingum um eitthvørt, er bara at brúka tænasturnar hjá Landsbókasavninum.
Tað ber eisini væl til at sita og lesa á Landsbókasavninum. Her er friðarligt og ókeypis tráðleyst net.
Um einstøk ella fleiri lesandi ella flokkar vilja hava eina kunning um Landsbókasavnið og tænasturnar, tað veitir, so er bara at biðja um kunning og avtala tíð í avgreiðsluni.
Øll, sum brúka Landsbókasavnið og skulu læna bøkur og annað tilfar, skulu hava eitt lánarakort. Hetta fæst í avgreiðsluni hjá Landsbókasavninum.
Tað er ókeypis at brúka Landsbókasavnið.


text:
Sera snøgg og vælhildin arkitektteknað tvíhús, ið standa væl fyri í hugnaligum, barnavinarligum og náttúruvøkrum umhvørvi við blindan veg. Sera gott útsýni er yvir fjørðin og landslagið.
Í ovaru hæddini - sum ein gongur inn í frá veghædd - er durur, vesi, gongd, tvey kømur, baðirúm, stova við trappugongd og køkur / grovkøkur og harafturat ein hjallur. Í niðaru hæddini er trappugongd, gongd, trý kømur og kjallararúm / vaskikjallari við útgongd til terrassu / garð / hava.
Framman fyri húsini er sera hugnaligur garður / terrassa. Sunnan fyri húsini er egið parkeringsøki til ein bil
Hevur tú spurningar ella vilt tú vita meira um hesa ogn, ert tú altíð vælkomin at ringja ella skriva til okkara.
Fyll út teigarnar niðanfyri – so venda vit aftur við einari tíð til eina framvísing. Hevur tú spurningar annars, kanst tú eisini skriva til okkara her.


text:
Eitt stig í jøvnum dysti
Í góðum fótbóltslíkindum tók NSÍ ímóti TB við Løkin í Runavík í dag. Eitt lítið lot var, sum TB hevði í ryggin í fyrra hálvleiki.
Nakað av áskoðarum vóru til dystin og parturin hjá TB-áskoðarunum lá ikki eftir.
Hesir mannaðu NSÍ-liðið í dag: Kristian, Monrad, Jónhard, Pól Jóhannus, Einar, Magnus, Andras (72 min: Sjúrður), Andy, Jann Martin (78 min: Debes), Árni og Klæmint.
TB legði bragdliga fyri og hevði yvirvág í leiki stóran part av fyrra hálvleiki. Ungi framherjin hjá TB, Poul Ingason, var lívligur í byrjanini av dystinum og kom nakrar ferðir í góðar støður, tó uttan at gerast ordiliga vandamikil.
NSÍ var ikki so ofta gestur í TB-brotsteiginum í fyrra hálvleiki, men áttu tó størsta møguleikan í fyrra hálvleiki. Árni spælir í 17. minutti ein góðan bólt inn um TB-verjuna, har Andy toygdi seg og fekk skot á, men bólturin fór upp um málið aftanfyri Ivan Stojkovic.
Nakrar atsóknir vóru restina av fyrra hálvleiki, men rættiliga vandamikið bleiv ongantíð. Ta einu ferðina varð Klæmint spældur leysur í vinstru síðu, men Ivan kom út og vardi fyri innlegginum. Í hinum endanum lá TB framvið og serliga løgdu teir seg eftir at gagnnýta deyðbóltsstøður. Ordiliga vandamikið bleiv tað tó ikki.
Málleyst, tá farið varð til hálvleik við Løkin.
Okkara menn høvdu meira av spælinum í seinna hálvleiki, men blivu sjáldan vandamiklir. Í hinum endanum lúrdi TB uppá at fáa onkran málmøguleika.
Í 48. minutti sendi Magnus ein góðan bólt inn í TB-brotsteigin, har Klæmint fekk høvdið á, men bólturin fór nakað omanfyri málið.
Helst størsti málmøguleikin kom í 61. minutti, tá Árni hegnisliga sneiddi seg leysan í vinstru síðu og legði innfyri, har Klæmint fekk skot á við aftaru stong, men skotið bleiv blokerað av verjuleikara hjá TB.
Hjá NSÍ komu Sjúrður og Debes á vøllin, men hetta broytti ikki dystargongdina stórvegis.
TB lá eisini framvið í seinna hálvleiki og høvdu eisini góðar støður, men blivu tó ongantíð veruliga vandamiklir.
Alt í alt ein javnur dystur, har eitt stig í part var á góðari leið.
Skrivað hevur: Helgi L. Petersen
Mynd: Johnny Lamhauge
Fleiri myndir seinni